text:
WILLEMSTAD- 8 di novèmber 2021 – Resientemente Ofisina di Turismo di Kòrsou (CTB) a organisá un Sales Blitz na Bèlgika pa operadornan di tour i agentenan di biahe ku ta spesialisá den benta di paketenan dirigí riba vakashon i biahenan di luho. Durante tres dia, e tim a reuní ku un total di 15 operador di tour i agentenan di biahe pa krea konsientisashon riba e produkto ku Kòrsou tin pa ofresé komo un destinashon nobo den nan portafolio. E agentenan di biahe ku ya ta bende e destinashon Kòrsou a haña informashon adishonal ku por yuda nan pa sirbi nan klientenan mihó.
A enfoká riba e aspektonan di luho ku Kòrsou tin pa ofresé, manera Jet Center, akomodashonnan i e variedat di aktividat ku por hasi tambe komo grupo privá manera tour den boto, buseo, bishitá museonan i diferente otro aktividat mas riba nos pais. Ademas a presentá Kòrsou komo un destinashon ideal pa kasamentu, luna de miel i gòlf. E interes pa Kòrsou ya kaba ta haltu i ku e skema nobo di buelo ku pronto Air Belgium lo bai ofresé ta premirá ku e interes pa bishitá nos pais for di e merkado di Bèlgika lo subi. CTB ta gradisí tur partner ku a partisipá na e eksitoso Sales Blitz; Baoase Luxury Resort, Renaissance Wind Creek Curaçao Resort, Sandals Royal Curaçao, ECO Destination Management Services i Pitch Perfect. CTB ta sigui invertí den e tipo di interkambionan aki ku e meta pa oumentá e kantidat di turista di estadia pa Kòrsou.


c: text/html

text:
E organisacion di Caribbean Monster Truck Shootout 2022 kier a gradici e pueblo di Aruba pa e interes nunca antes bisto den un evento di Motorsports na Aruba. Nan meta como organisacion desde inicio tabata y ta continua di ta pa crea un experencia unico cu por wordo disfruta den seno familiar.
Ayera, diabierna 30 di september 2022 tabatin e prome show di cual a haci maximo esfuerso pa acomoda y organisa un show di calidad pa pueblo di Aruba por disfruta. E organisacion a nota den social media y tambe cu conversacionnan cu esunnan cu a atende e show; cu tin algun punto di mehoracion.
Caribbean Monster Truck Shootout 2022 kier a pidi disculpa na tur esunnan cu pa un of otro motibo ta di opinion cu e show of organisacion di e evento no tabata na nan agrado.
Despues di deliberacion extenso cu tur na partner-, sponsor y boluntarionan, e organisacion Caribbean Monster Truck Shootout ta anuncion cu lo tene un show extra.
E show extra lo tuma luga dia 9 di october 2022, primordialmente pa esunnan cu no a logra haya ticket pa por atende e shownan cu nan yiu of den seno familiar.

robotstxt: allowed

filter: keep


text:
Disponibel na hulandes tambe
Tratado Fiskal ku Emiratonan Arabe Uni.
Durante di e reunionan den e kuadro di OESO na Kyoto, varios negoshashonan ku e delegashon di e Emiratonan Arabe Uni (EAU), a tuma luga pa yega na un akuerdo riba un tratado fiskal entre Korsou i e EAU.
E negoshashonan a resulta den un akuerdo en kuanto e kontenido di e tratado fiskal. Ku e tratado aki Korsou por utilisa e posishon logistiko di e EAU i tambe su posishon komo sentro Finaniero Internashonal pa hasi negoshi den region.
Pa e EAU, Korsou te representa un bon alternativa pa opera den e region Caribense komo e region di Latino Amerika riba tereno logistiko komo riba e tereno finansiero.
E tratado aki ta subraya e importansha di koperashon regional pa asina fortalese nos posishon pa kompeti ku otro jurisdikshon.
Trayekto di BEPS den kuadro di OESO.
Den e kuadro pa Korsou ta compliant ku e standarde nan internashonal riba e terreno di impuestonan, Minister di Finansa a firma e partisipashon di Korsou na e agenda di Base Erosion i Profit Shifting (BEPS) di OESO.
Anja pasa, den mes un kuadro, Minister afirma pa implementa e Common Reporting Standards ku tambe ta un parti di e agenda di BEPS, ku te regla e interkambio automatiko di informashon.
Durante di bishita di Minister di Finansa na Kyoto, 29 di juni pa 2 di juli, Minister a partisipa den e prome reunion di e reunion inklusivo di OESO tokante di BEPS, ademas Minister a firma pa Korsou ta forma parti di e interkambio automatiko di e asina yama Country by Country reports door di kompanianan mulitnashonal establese na Korsou. Ku esaki Minister a tuma otro paso pa garantiza legitimidad di nos sentro finansiero internashonal, teniendo na kuanta e scala chiki di nos jurisdikshon.


text:
Notisia - Asuntunan Sosial i Labor
74 Notisianan Tokante Asuntunan Sosial i Labor
- Fecha
- Relevansha
-
Resultado di investigashon di persepshon di klientenan di e unidat SZW di RCN
Dunamentu di bon servisio na Boneiru, Saba en Sint Eustatius ta prioridat pa SZW. Den e promé mitar di e aña akí, ofisina di ...
-
Marklin Eustachia ta bai ku penshun
Riba 5 di novèmber tras di lomba Marklin Eustachia, e kara di e departamento di Asuntu di labor, a despedí di unidat RCN di ...
-
Kòntròl konhunto na un resort na Boneiru
Riba 25 di òktober lo tene un kòntròl multidisiplinario na un resort na Boneiru. Bou di guia di Inspekshon di Labor lo tene un ...
-
Kompensashon pa mucha ku kuido intensivo
Mayor- i mayornan di kriansa di muchanan di 3 te ku 17 aña ku tin mester di kuido intensivo na Hulanda Karibense, ta bin na ...
-
Kuminda pa skolnan básiko na Hulanda Karibense
Ta bin fondonan adishonal pa duna alumnonan kuminda grátis riba skolnan básiko na Hulanda Karibense. Esei minister Schouten di ...
-
Mini konferensia kadena di estranhero pa fortifiká kolaborashon
Pa fortifiká e koperashon dentro di e proseso di imigrashon i hasi palabrashon tokante prioridat konhunto na Hulanda Karibense, e ...
-
Inisio di konsulta tokante modernisashon siguridat sosial Hulanda Karibense
Ta nesesario pa modernisá siguridat sosial na Hulanda Karibense. Ku e punto di salida aki, awe minister Carola Schouten ta ...
-
Subida di ònderstant i kompensashon pa yu entrante yüli 2022
Riba 9 di yüni 2022 ta publiká e areglo ministerial ku e suma nobo ku e unidat di RCN SZW lo paga entrante promé di yüli pa ...
-
Inisio aplikashon pa kompensashon pa artíkulo di skol SZW
E aña aki un bes mas mayor di alumno na Hulanda Karibense por bini na remarke pa un kompensashon den gastu di artíkulo di skol ...
-
Un gran paso finansiero pa habitante di Hulanda Karibense
Vários departamento a uni forsa pa sigui sostené Boneiru, Saba i Sint Eustatius. E invershon tin komo meta pa duna un impulso ...


text:
WILLEMSTAD – Polis ta en buska di Tishandra Virginia Martina. Djamars pa mitar di kuater e mucha muhé a bandoná kas di su mayornan na Groot St. Jorisweg i no a regresá. Tishandra su nòmber di kariño ta ‘Chilli’. Na momentu ku el a sali kas Thishandra tabatin un blusa pretu ku blanku i un shòrt floriá bistí i slòf lila na su pia. E ta 1.60 meter largu ku un postura normal, kara oval i ta bisti un peluka di flègtu. Es ku por a mir’é entre ... Lesa mas
Polis i hustisia
Un señora no tabata sa ku tabatin un kilo di kokaina den su kòrsèt
WILLEMSTAD – Un señora mester sinta un aña i mei, di kual nuebe luna kondishonal, despues ku a atrap’é na Hato ku kokaina den su kòrsèt. Esaki a sosodé na luna di sèptèmber, ora e kier a bula pa Bélgika. Duana di Hato a sinti algu pisá na su kurpa ora ku ... Lesa mas
Pa di dos biaha robo na VSBO Sint Jozef na Otrobana
WILLEMSTAD – Pa di dos biaha den un luna VSBO Sint Jozef na Otrobanda a bira víktima di kiebro i robo. Banda di èrkonan ku a disparsé a kibra un kantidat grandi di bentana. Si na e promé robo kaba a hòrta e èrkonan, ayera nochi a bai ku sobrá. Por mira ... Lesa mas
Polis ta buska un hóben di 14 aña ku a Sali bai for di GOG
WILLEMSTAD – Polis ta buskando un mucha hòmber di 14 aña ku a sali for di e instituto hubenil GOG i no tabatin pèrmit pa esei. Esei a sosodé antayera den kareda di mitar di un di mèrdia. Na momentu ku el a sali bai Jean Paul Kleinmoedig tabatin un ... Lesa mas
Wardakosta ta interseptá boto di droga ku registrashon na Kòrsou
WILLEMSTAD – Wardakosta a interseptá antayera mèrdia un boto ku un gran kantidat di droga na bordo. Ta trata di un boto piskadó ku yunan di Kòrsou na bordo. Kuantu droga a haña lo anunsiá despues, ya ku e informashonnan ei no ta disponibel ainda. ... Lesa mas
Ministerio ta bai tuma e tareanan hudisial bèk di fundashonnan
WILLEMSTAD – Minister di Hustisia ta bai aloká tareanan hudisial ku fundashonnan ta ehekutá atrobe dentro di ministerio mes. Esei ta na enkargo di e organisashon operativo Justitiële Zorg (UO JZ). E ministerio ta mira e tumamentu bèk di tareanan di ... Lesa mas
Ta buska i pone kachó ku a morde i mata kabritu na SGB drumi
KRALENDIJK - Djaweps mainta 10 di novèmber un insidente a tuma lugá unda un kantidat di seis kachó a morde i mata algun kabritu riba e tereno di skol di SGB SLP VSO. Kolaboradónan di Kuerpo Polisial Hulanda Karibense (KPCN) mas rápido posibel a bai na e sitio. ... Lesa mas
Peaton malamente heridá i shofùr ku a detené no tin su papelnan
WILLEMSTAD – Ayera nochi polis a detené un shofùr ku a alkansá un peaton ku su outo na e krusada Kaya Andrew Jones ku Kaya Kokolishi. E peaton tabata mal heridá i mester a transport’é ku ambulans pa hòspital. E shofùr a deklará ku e peaton a blo diripiente ... Lesa mas
Polis di kòrsou ta kontrolá 137 outo i ta duna 97 multa
WILLEMSTAD – Polis a parti antayera 97 multa durante di un kòntròl na Kaya C. Winkel i Schottegatweg-Zuid. Trinta di e butnan tabata pa pasa den lus kòrá. Na tur a hala 137 outo un banda. Banda di e 30 butnan pa pasa den lus kòrá, tabatin tambe 67 but pa ... Lesa mas
Sambuyadó ta hoga na Marie Pampoen
WILLEMSTAD – Djasabra un hòmber a hoga na e playa di Marie Pampoen. Na yegada di polis habitantenan di e bario a sak’é for di awa. Ta trata di un pasahero di e barku krusero Rotterdam, ku a mara djasabra den haf di Kòrsou. Personal di ambulans a purba di ... Lesa mas
Polis ta haña 713 kilo di droga, no tin detenshon
WILLEMSTAD – Riba indikashon di Wardakosta polis a interseptá na tur 713 kilo di narkótika, kokaina i mariwana. No tabatin detenshon, pasobra na yegada di polis esnan embolbí ya a bai. E kaptura a tuma lugá djadumingu mainta. Wardakosta a señalá un ... Lesa mas
Kolaboradónan di KPCN i BKCN ta sigui kurso di ‘meldkamer’
KRALENDIJK - Kuater kolaboradó di ‘meldkamer’ di Kuerpo Polisial Hulanda Karibense (KPCN) i dos empleado di Kuerpo di Bombero Hulanda Karibense (BKCN) resientemente a sigui un kurso intensivo. E kurso tabatin komo meta pa sertifiká e koleganan nobo di e ... Lesa mas
Koninklijke Marechaussee hopi visibel riba kaya pa motibu di treinen
KRALENDIJK - Den e periodo di djabièrnè 4 te ku djabièrnè 18 di novèmber Koninklijke Marechaussee (KMar) lo ta hopi visibel riba kareteranan públiko di Boneiru. Esaki tin di aber ku un treinen di abilidat di kore outo. Durante e periodo di treinen aki ... Lesa mas
Kiebro den kasnan den ta subi barbaramente na Kòrsou
WILLEMSTAD – E kantidat di kiebro den kasnan a subi barbaramente den luna di òktober kompará ku e otro lunanan di e aña aki. Esaki por opservá for di e sifranan ku polis di Kòrsou ta duna tur siman. E kantidat di keho di e asina yamá high impact-crimes, ... Lesa mas
Tiroteo entre okupantenan di tres outo a kaba ku herido
WILLEMSTAD – Djasabra tabatin un herido durante un tiroteo entre okupantenan di tres outo. Esei a tuma lugá mainta tempran na altura di rotònde di Palu Blanku. Na yegada di polis e outonan a bai kaba. Despues di un tep a haña un outo na Stoppelweg ... Lesa mas


text:
…Tim di Kòrsou durante enkuentro ku prensa na Aruba…
WILLEMSTAD- 14 di sèptèmber 2018 – Resientemente un delegashon di Ofisina di Turismo di Kòrsou (CTB) i partnernan den e industria turístiko a tene un enkuentro ku prensa di Aruba pa asina informá prensa i agensianan di biahe di tur loke Kòrsou tin di ofresé promé ku aña 2018 kaba i tambe un tiki di loke por spera den 2019.
Durante luna di mart último a organisá e marshe di informashon ‘Curaçao Explosion in Aruba’ (CEA) kaminda a informá di e eventonan ku te na e momentu ei tabata konfirmá. Despues di e éksito di CEA e tim di Kòrsou a bolbe bishitá Aruba pa asina duna un update i hasi un invitashon ofisial pa Aruba bin disfrutá ku nos na Kòrsou.
Durante e enkuentro a kompartí informashon di diferente evento ku lo tuma lugá pronto na Kòrsou. Representante di e siguiente eventonan tabata presente personalmente pa informá di nan evento: Punda Vibes, Curaçao Dive Festival, Curaçao Pride, Flavors of Curaçao, Strongman Champions League Curaçao, The Flying Dutch, Festival Internacional de Musica y Humor Latino, KLM Curaçao Marathon, Baseball Week i Konsierto di Ilan Chester i Oscar Harris. Tambe a konta ku partisipashon di e siguiente hotèlnan: Acoya Curaçao Resort Villas & Spa, Renaissance Curaçao Resort & Casino i City Suites Curaçao.
Komo sorpresa pa e miembronan di prensa sr. Gregory Elias di Fundashon Bon Intenshon ku ta enkargá ku Curaçao North Sea Jazz Festival (CNSJF) a hasi un ‘call-in’ via telefòn i asina interkambiá i gradisí prensa di Aruba pa e sosten i kobertura duná durante CNSJF 2018. CTB ta yama su partnernan danki pa nan partisipashon. E enkuentro tabata unu agradabel i ta parti di e esfuersonan kontinuo di CTB pa posishoná nos isla komo ‘The Stage of the Caribbean’. Pa detaye di tur e eventonan ku lo tuma lugá na Kòrsou bishitá e sekshon di evento riba e wèpsait di CTB: https://www.curacao.com/en/dont-miss/


text:
WILLEMSTAD- 18 di yanüari 2017- Ku nos playanan ta un beyesa, ta algu ku nos tur sá i ta orguyoso di dje. Pero pa ta figurá entre e 25 playanan di mas bunita na mundu mester sirbi komo motivashon pa nos siguí preservá i kuida kada un di nos playanan. Kòrsou su Playa Kenepa Grandi ta menshoná entre e mihónan di mundu i ta gana playanan renombrá di Hawaii, Tahiti, Gresia i Brazil.
E portal di internèt Caribbean 360 a hasi menshon di e mihó playanan na mundu. For di un lista di 25 playa, huradonan di Passport Magazine a rekonosé Playa Kenepa Grandi na di 8 lugá. Den su splikashon tokante e motibu pa kua a skohe pa Playa Kenepa Grandi, e editor di Passport Magazine, sr. Rich Rubin ta konsentrá mas riba e beyesa natural di e kosta na parti nort wèst di Kòrsou. Únikamente 2 playa riba e lista ta bini di e region di Karibe i Kòrsou ta na e di 8 lugá i di 7 lugá a bai pa e playa Varadero na Cuba. Playanan di Kòrsou i sitionan di buseo ta parti importante di e produkto turístiko ku Ofisina di Turismo di Kòrsou (CTB) ta usa na momentu di hasi promoshon pa nos pais. Pabien Kòrsou!


text:
KRALENDIJK – James finies di “Nos Ke Boneiru Bèk” a papia relashoná ku loke a sosodé resientemente ku tratamentu di su kaso den korte. E a ekspresá durante e entrevista ku Hues nan tin miedu di bai korte pa trata su kaso. Finies: ”Nos a tuma nota di boso desishon arbitrario di 17 mart 2020 pa ninga ami mi derecho humano pa mi kaso keda atendé den un korte públiko. Polis a arestá ami ilegalmente I a usa deklarashonnan falsu di e polisnan Charlie Mercelina, Reagan Nicolaas i Ronald Schleper, riba e kaminda, lokashon ku mester a manifestá I ku mi a resistí detenshon. E fiskal Blanco, representá pa e Prokurador General Bos, a suprimí mi derechonan fundamental humano di libertat di ekspreshon,asamblea I manifestashon, e pilarnan prinsipal di estado di derecho di un pais demokrátiko. E desishon pa no por bai korte, ta derivá ami di e posibilidat pa eksponé e akshonnan di polis komo froudulento i pa prueba ku mi aresto riba 6 sèptèmber 2019 ta ilegal basa riba interpretashon arbitrario di e hecho nan.
Mi nòmber a keda difamá pa e akshonnan di polis i e fiskal sin un kaso i huisio den korte; ami a keda kondena pasobra e sepo kondishonal di e kaso no a deklará ami komo inosente pa e fiskal Blanco ku a forsa ami pa firma i bai di akuerdo ku deklarashonnan fabriká, sinembargo ku mi no firma. No ta e meta di e sistema hudisial ku ami ta inosente te ora ku prueba ku mi ta kulpabel? Mi derecho pa mi nòmber ta di ‘clear’ i restorá den kaso di korte ta wòrdu ninga ku e desishon di 17 mart 2020. Irónikamente e mesun siman un grupo a protesta na Rincon sin a notifiká i sin pèrmit i niun hende no a wòrdu arestá.
Ta apsurdo ku den boso desishon ku boso ta deklará ku no tin niun medio legal kontra e desishon aki.
Pa medio di e karta aki por lo tantu mi lo kompartí mi parti di e loke a pasa i presentá hecho nan ku atraves di esakinan e bèrdat lo sali na kla i hustisia lo prevalesé.
Boso desishon tabata basa riba lo siguiente ( annex 1)
- “ku e pèrmit pa un manifestashon pasífiko a wòrdu pidi i duna pa e gezaghebber ku un lugá spesifiká por eskrito i ku órden públiko no lo wòrdu violá”
- ku e rapòrt di polis I fiskal ku boso ta usando ta afirmá ku: “Mi a wòrdu pidi pa bai para na e lugá indiká” i dor di esaki a kuminsá un diskushon “riba interpretashon di e lugá indiká”
- ku e polis Charlie Mercelina a aportá adishonalmente riba 24 Òktober 2019 na boso i ku esaki tabata despues di nos keho na boso , ku evidensia fábrika ku nunka tabata eksistí promé- un sketch/ situashon di e área ku un lugá marka kaminda mi tabata ‘supose’ pa para (annex 2)
Kontrario na e vershon aki, mi ta presentá na boso mi parti di e kaso, ku boso a ninga ami pa por a trese dilanti. Tur esaki ta basa riba hecho nan inkluyendo un grabashon di video (wak annex Youtube link) I no e rapòrtnan fabriká despues dor di polis I fiskal
E karta athuntu di gezaghebber Rijna (annex 3) ku ta duna pèrmit pa manifestá( esaki ta engañoso pasobra un derecho humano no ta suheta na permiso di ningun outoridat) punto 1: “komo lugá di demonstrashon ta designá Wilhelminaplein na Kralendijk, otro banda/enfrente (tegenover) di e stage/podium permanente ei nan” E siguiente hecho nan lo mustra ku polis Charlie Mercelina nunka a bisa e bèrdat den su deklarashonnan. Di akuerdo ku su deklarashonnan, e ta verbalmente I por eskrito ta deklará/reportá dos diferente lokashon ku ta kontradiktorio ku e lugá/lokashon indiká den e karta di gezaghebber.
Akusashon #1: “no a kumpli ku kontenido di e pèrmit”
E polis Charlie Mercelina a aserka ami I bisami ku kaminda mi tabata para e momento ei, otro banda/enfrente (tegenover) di e podio permanente , ku un mesa chikí ku korant ku informashon I dos bandera, un di Bonaire i unu di Nashonnan Uni representando lei internashonal i nos Derechonan Humano i un mannequin/pòpchi ku un T-shirt riba dje Re-listing Bonaire riba lista di Teritorionan-Sin -Propio -Gobernashon di Nashonnan Uni,i kompañá pa dos kolega, i nos no tabatin niun bòrchi di protesta, no tabata tin músika, sin kantamentu/protesta, nada, I aleha na banda for di e pasada, i banda di e bus grandi di media di NOS TV , I ku ami mester move bai para ARIBA e podium/stage. Mi a pidi polis Mercelina pa lesa e karta e mes pasobra den e karta no tin skirbi ARIBA e stage/podium permanente pero na OTRO BANDA /ENFRENTE (tegenover) di e stage/podium permanente, eksaktamente kaminda mi tabata para na e momento ey. Nos tur dos tabata di akuerdo ku su instrukshon tabata kontrali ku loke tabata skirbi den e karta. Ami a pidié e ora ei ku si e por bai puntra gezaghebber ku si e por bini splika nos e/su karta, pasobra ku esaki tabata kompletamente kontrali na e petishon di polis Mercelina. Polis Charlie Mercelina bai I supuestamente pa puntra gezaghebber. Polis Mercelina a bolbe bek den masoménos 10 minüt I bisa mi pa bai para ARIBA e stage/podium manera ta indiká den e karta I ami atrobe a puntra polis Mercelina ku e ta puntra ami pa bai para ARIBA e stage/podium? Polis Mercelina a respondé SI , ARIBA e stage/podium permanente. “Ami a bise ku no ta esaki tin para den karta ku Mercelina ta pidi ami pa kumpli kuné. E ora ei dikon ami tin ku move, i loke e no por a kontradesími kontesta pasobra ta para klaramenta OTRO BANDA/ENFRENTE (tegenover) i no ARIBA di e stage/podium permanente?
Akusashon #2:”pa no violá/stroba órden públiko”
E ora ey polis Charlie Mercelina despues e no por a kontesta mi pregunta e ora ei pidi ami pa bai para ARIBA e stage/podium basa riba punto #4 di e kondishonnan mara na e pèrmit : “ku wòrdu i instrukshonnan di polis mester wòrdu sigui di inmediato na interes di órden públiko, pas i seguridat”. Ami e ora ei a puntra polis Mercelina pa splika ami di kua manera I kon ami ta stroba o violá órden públiko, pas i seguridat pa ku su òrdu”
Di manera ku atrobe polis Mercelina no por a kontesta mi pregunta i basa riba e karta di pèrmit mi a bis’é ku si mi sigui su òrdu, ami lo obedesé un òrdu ilegal. Polis Mercelina a bisa ku e polisnan mes lo kita e mesa, korantnan I bandera etc i ami a bis’é ta ku esaki ta oké, pero loke e komo polis ta pidiendo ami ta trapa i violashon di nos derechonan humano.
E ora ei polis Mercelina a disidí di yama e otro polisnan pa bini I kita e kosnan manera e la bisami e lo hasi. Ami no a bis’é nada , mi no a risistí, mi no a purba di stòp nan pa kita e kosnan. Polis Mercelina nunka a bisa mi ku ami lo wòrdu arestá o algu asina pasobra e diskushon tabata masha simpel diskushon faktual basa riba e karta di pèrmit ku ta skirbi OTRO BANDA/ENFRENTE(tegenover) i polis Mercelina ku tabata bisa ami ku esaki ta nifiká ARIBA. Na niun momento, ami tabata agresivo, ni verbalmente ni físikamente. Ami solamente tabta hasi preguntanan ariba menshoná. Den e video athuntu ku mi ta referí n’e, bo por skucha, i komprendé ku e deklarashon/rapòrt ku polis Charlie Mercelina i e otro polisnan sostené pa fiskal Blanco ta inkorekto i ta kontené informashon fabriká ku ta kontradiktorio.
Akusashon #3: “resistí detenshon”
Esaki tabata resultado di e interakshon “provoká”ariba menshoná, kaminda kada momento, segundo, ami tabata pasifiko I di ningun manera ni verbalmente ni físikamente no a usa niun palabra malu o ofensivo o nada I solamente tabata ehersé mi derecho fundamental humano di manifestashon pasífiko i libertat di ekspreshon”. Den mi bista, ami a eksperiensha uso eksesivo o abuso di poder di parti di polis i ami lo presentá e hecho nan aki den mi próksimo karta habri.
Mi a skirbi e karta habri aki ku e solo intenshon i speransa pa sirbi nos komunidat i e sistema hudisial. Den un estado demokrátiko i sistema hudisial, e estado di derecho espesialmente a wòrdu krea pa protehá e suidadano for di e posishon-di-poder di gobièrnu, i no pa arbitrariamente disidí ku “ami ta kulpabel te ora ku mi wòrdu proba inosente” I nengando trapando mi derechonan humano. Primeramente mi derecho universal derecho di ekspreshon liber I despues mi derecho humano pa un huisio hustu o pa wòrdu tende mi parti di e kaso den un kaso di korte públiko, i ku tur esaki ta basa riba e prekupashon ku ta e bèrdat i hustisia boso ta buskand,” Finies a termina bisando.


text:
Kralendijk- Djasabra atardi basta un par di hende a bai para na Donkey Beach pa mira yegada di e Boeing 777 spesial di KLM ku ta karga nòmber Orange Pride, pa e nanishi di e avion ku ta pintá ful oraño na lugá di KLM su koló bou di kustumber.
Tambe por mira, na e parti dilante di e avion e kolónan di bandera di Hulanda. Tabata di dos biaha ku e avion aki a baha no Boneiru. E promé biaha tabata dia 21 di febrüari di e aña aki.
KLM a pinta nan avion ku registrashon PH-BVA parsialmente oraño despues di un kampaña riba media sosial, puntrando siguidónan ‘Kiko boso ta gusta mas, nos koló blou òf e koló oraño aki?’. Despues di mas ku 30.000 ‘likes’ KLM realmente a saka un di nan Boeing ‘Triple Seven’ nan parsialmente pintá na oraño. Unda ku e avion yega, rònt mundu, semper esaki ta hala hopi atenshon.


text:
WILLEMSTAD – 22 di yanüari 2019 – Despues di lansamentu di e kampaña nobo ‘Feel it for Yourself’ na New York i Miami, Ofisina di Turismo di Kòrsou (CTB) ta sigui amplia presensia di Kòrsou den merkado di Charlotte, North Carolina sosteniendo di e manera ei tambe e buelonan semanal nònstòp ku American Airlines. Ta promoviendo Kòrsou komo é destinashon den Karibe pa bishitá e temporada di wenter aki. Di e manera aki ta lanta kuriosidat serka e konsumidó for di Charlotte pa bin konosé nos dushi isla. E kampaña lo ta aktivo te ku fin di febrüari 2019.
Komo parti di e esfuersonan na Charlotte, CTB a drenta un kolaborashon ku Carolina Panthers, un ekipo profeshonal di futbòl amerikano na Charlotte, North Carolina. E ekipo ta forma parti di e National Football League, komo miembro di e divishon sur di NFC. Mester bisa ku Carolina Panthers ta un íkono den e komunidat di Charlotte i ta pèrkurá pa un eksperensia úniko na unda union i patriotismo ta brota bou di e habitantenan. E kolaborashon ku Carolina Panthers, ta duna Kòrsou e oportunidat pa promové e kampaña di branding nobo bou di e komunidat di Charlotte. Un total di 76% di personanan riba 21 aña na Charlotte ta fanátiko di Panthers.
E kolaborashon ta inkluí promoshon na radio promé ku wega, spòt durante di weganan regular di e temporada kualnan ta keda transmití riba e radio emisora di Panthers riba WBT 1110AM, post riba retnan sosial di e ekipo i post di e hungadó di Carolina Panthers, Curtis Samuel. Tambe CTB a organisá un evento na ‘Panthers on Mint’- un área pafó di e stadion kaminda fanátikonan ta den kontakto ku bendedonan di produkto i servisio. Akinan, CTB a promové e rifa di un biahe pa Kòrsou den kolaborashon ku Santa Barbara Beach Resort Curaçao i American Airlines. E wega, e dia ei, a konta ku un públiko inmenso di 74.188 fanátiko.
Ademas, di e kolaborashon ku Carolina Panthers tambe a aktivá un kampaña publisitario kaminda ta eksponé 20 aviso gigante den tránsito, esaki lo inkluí LYNX Blue Line Light Rail na Charlotte. Tin mas o ménos 16.400 pasahero ta trafiká tur dia riba e ruta aki. Adishonalmente tin publisidat pa Kòrsou riba e pantayanan ubiká na e plataformanan ku e konsumidó ta usa pa trafiká diariamente entre kas i trabou.


text:
Power News
SMAC: Carnaval 69 ta dedica na memoria di Ruben “Scorpio” Garcia Posted on 11/7/2022 6:45 pm AST | Updated on 11/7/2022 6:45 pm AST ORANJESTAD – Carnaval 69 di Aruba ta dedica na memoria di Ruben ‘Scorpio’ Garcia (dfm). “Esey nos a dicidi den fin di siman”, presidente di SMAC sr. Darren van Ommeren a […]
Competition takes place this year at Surfside Beach Bar with 3 days of fitness games, including Truck Pulling, Yoke Carry, Dead Lift, Tire Flip, Clean & Jerk and much more. During the event, there will be live entertainment.
Den un relacion di casi 50 aña sigui entre Aruba Airport y KLM, esaki ta prome biaha cu ta scoge un cas antiguo di Aruba, como modelo pa e casnan miniatura di KLM. Ta motibo grandi pa celebra pasobra anualmente ta regala 850.000 cas n’e pasaheronan cu ta bula Business Class den vuelonan intercontinental di […]
ORANJESTAD – Awe den oranan di madruga Wardacosta, den bon coperacion cu Cuerpo Policial Aruba ta intercepta un boto sospechoso den awanan teritorial di Aruba. Despues di un persecucion largo a detene e tres personanan na bordo, di cual tur tres ta di nacionalidad Venezolano.
-
Pages
- 1


text:
“Nos talentonan a briya den un union spectacular riba tarima durante Manifestacion Cultural pa pueblo na honor di nos Libertador Betico Croes”
ORANJESTAD – Dialuna anochi a tuma luga e ManifestacionCultural Virtual – Dia di Betico 2022 pa conmemora e fechanatalicio di Nos Libertador Gilberto François ‘Betico’ Croes. Un programa espectacular a ser prepara pa Comision CelebracionDianan Nacional y presenta pa nos talentonan local. E pueblo di Aruba por a sigui esaki via nos canalnan di television local y medionan social.
E anochi a inicia cu palabra di bon bini di e maestro di ceremonia, e simpatica Sandra Suarez, kende a haci un bunitapresentacion manera semper. Nos Himno ‘Aruba Dushi Tera’ a wordo interpreta pa e hobennan Georvin y Jorienne Angela. A sigui cu un elocuente discurso di Minister di Finansa y Cultura, Sra. Xiomara Maduro, caminda e mandatario e enfoca riba e union cu Betico Croes semper a papia di dje y cu a percura pa uni e nacion den su lucha pa Status Aparte. Awe pais Aruba ta den un reto grandi pa recupera di e pandemia, e mandatario den su discurso a pidi Aruba pa ban uni un bes mas mirando cu taden union nos pueblo ta haya e forsa di coherencia pa hunto nospor trece Aruba bek riba pia.
E hoben Lizienne Webb a interpreta un bunita cancion titula ‘No tin nada pa kibre’. Un composicion di Danilo Vrolijk y areglistaJohnny Scharbaay.
E hoben Stephanie Quant cu su bunita bos a presenta e cancion ‘Aki nan tin fiesta’, composita pa Danilo Vrolijk y aregla pa Jersey Isenia.
E programa tabata yena cu talentonan local y e cancion ‘ Aruba’ a wordo canta pa e hoben Xenon Daal, cual ta uno composita pa Jossy Herrera dfm y aregla pa Franklin Granadillo/LuchoArgote.
E programa a sigui cu declamacion di un poesia cu e titulo ‘ Union ta Forza’, cu e palabranan bon escogi di e hoben David Quant sigur a inspira un y tur cu tabata sigui e programa.
Un fantastico baile di Simadanza a wordo presenta pa e hobenbailarinanan di e Grupo di Baile “Club di Movimiento Aruba” bou coreografia di Ferdinand Franca.
E anochi a sigui crece cu presentacion di mas talentonan local, na momento cu e duo Chris Kross y Amy Richards a presenta e cancion ‘Curashi’, un composicion di Amy Richards y cualChris Kross ta e areglista.
A sigui cu presentacion di e artista Eltienne Yarzagaray cu e cancion ‘Forsa di Shelo’, un composicion di EltienneYarzagaray y aregla pa Miguel Genser. Un cancion cu letrananimpactante y conmovedor.
Un otro sublime presentacion tabata di Zulaika Geerman cu a cancion ’Mi deseo’ composita y aregla pa su propio persona.
Nicole Martines de Kort a interpreta cu un excelente bos e cancion ‘Ban protega nos Milager’, un composicion di Danilo Vrolijk y aregla pa Migi Boasman.
Grupo di Baile “Club di Movimiento Aruba” den su segundoacto a presenta un baile ‘Loco Loco y Boca di Pueblo’ bao coreografia di Ferdinand Franca, un presetacion cu a capta bon atencion di esnan cu a a sigui e programa.
E conocido artista Miguel Genser tambe a duna un presentacionmagnifico durante e Manifestacion Cultural dedica na BeticoCroes interpretando e cancion ‘Speranza’, composita pa su mespersona y aregla tambe pa su persona y pa Maikol Lugo.
Maicky Oliva acompaña pa Pop Corn Dancers a trece ambientecu e cancion ‘Cara cara’, composita pa Maicky Oliva/ChendellBeaumont y aregla pa Hubert Thiel treciendo e manifestacionden un ambiente de celebracion.
E maestro Danny Koolman tabata e director musical di e grupodi musico cu a compaña nos artistanan cu a presenta nan cancion y a deleita un y tur cu a sintonisa e Manifestacion Cultural natelevision y medionan social. Palabra di danki y reconocimentona e coro a acompaña e cantantenan durante nan presentacion.
Pa finalisa tabata un berdadero placer pa un y tur di por a gosa di nos artistanan local manera Chendell Beaumont, Robert Jeand’or y Rocco Franken canta den union pa asina clausura e Manifestacion Cultural y cu un tremendo show di baile di Pop Corn Dancers.
E presentacion di e artistanan a demostra un union grandi di talentonan brindando honor y reconocimento na e personahe cu e Manifestacion Cultural tabata dedica na dje, cu pa medio di uni e nacion den e lucha a logra Aruba su Status Aparte.
Un danki un bes mas na tur nos talentonan local di artista, musico, poeta y bailarinanan pa por a haci e manifestacioncultural uno espectacular y uno digno honor na di Nos Libertador Betico Croes.


text:
KRALENDIJK – Awe tardi a tene un kues pa muchanan di skol di traimèrdia, relashoná ku selebrashon 30 aña di museo Boneiru. A inisiá e aktividat, unda diputado Nina den Heyer a dirigí palabra den presensia di tur mucha. “Ta importante pa nos ku stima Boneiru, ta na altura di loke nos welo i wela a hasi den pasado. Bon pa nos sa kon nan a biba ántes ku tabata totalmente un otro forma di bida, kompará ku awendia. E tempu aya mester a drei kada number un pa un riba telefon pa hasi yamada. Den un museo por topa e tipo di material ku ta indiká kon bida tabata ántes. Awendia ta habri kranchi i awa ta basha, otro kos, wasmashin ta laba paña i seka nan. Den pasado tabata kushiná riba konfó, i awor nos ta usa “microwave”,” tabata entre otro loke diputado den Heyer a menshoná.
Despues a papia Sulaini Martes di SKAL, i el a splika e muchanan regla tokante kues promé a inisiá e programa. IzaÏm Mercera, Onni Emerenciana i Norwin “Nochi” Coffie tabata presente komo hurado pa e kues. Potrèt ta ilustrá e parti di inisio di e programa ku a tuma lugá na ofisina di A.B.V.O.
KRALENDIJK – Awe tardi a tene un kues pa muchanan di skol di traimèrdia, relashoná ku selebrashon 30 aña di museo Boneiru. A inisiá e aktividat, unda diputado Nina den Heyer a dirigí palabra den presensia di tur mucha. “Ta importante pa nos ku stima Boneiru, ta na altura di loke nos welo i wela a hasi den pasado. Bon pa nos sa kon nan a biba ántes ku tabata totalmente un otro forma di bida, kompará ku awendia. E tempu aya mester a drei kada number un pa un riba telefon pa hasi yamada. Den un museo por topa e tipo di material ku ta indiká kon bida tabata ántes. Awendia ta habri kranchi i awa ta basha, otro kos, wasmashin ta laba paña i seka nan. Den pasado tabata kushiná riba konfó, i awor nos ta usa “microwave”,” tabata entre otro loke diputado den Heyer a menshoná.


text: Diamars madruga a drenta informe di un accidente cu impacto basta fuerte y cu hende herida na Pos Abao, mesora a dirigi tanto polis como ambulans na e sitio. Na yegada di e patruya a bin compronde cu un empleado di un nightclub a caba di traha y bayendo su cas cansa a pega soño tras di stuur y a resulta herida. Na yegada di e ambulans nan a atende y a transporta e victima pa hospital. A avisa Elmar pa bin revisa e palo di lus como tambe a pidi pa D.O.W. pa bin basha santo riba e azeta cu a keda plama riba caminda. Takelwagen a bay cu e vehiculo debi cu den e auto no tabata tin ningun documento di e auto.


text:
Salu Positivo
Investigadonan a hanja sa ku hende no ta solamente interesa den nan salu fisiko. Nan ta hanja un bida jena ku nifikashon tambe hopi importante. Bo ta sintibo kontentu of bo ta sintibo bo so? Bo tin mester di kuido mediko of hendenan den bo bisindario ta judabo? Importante ta pa abo sintibo salu i jena ku energia na e manera ku ta pas serka bo. “Salu Positivo”.
Salud ta mas ku NO-TA-MALU. Kon nos por kambia un bida jena ku malesa na un bida vitaal i mas salu? Nos no kiermen solamente move sufisiente of kome salu, pero di ta mentalmente fuerte, dirigi riba alkansa bo metanan den bida i futuro, sentido di bida, i tin e kurashi di traha riba bo mes futuro, jena ku energia, partisipa, ser independiente i kuida bon pa bo mes. Ku otro palabra un kurpa vital i un kalidat di bida enorme! Salu Positivo!


text:
Oranjestad- Dialuna mainta Ministernan Otmar Oduber y Alex Schwengle a reuni cu e beisbolista dos biaha ganador di e All Star, Melvin Mora. E deportista famoso aki a yega di bishita nos isla den pasado caba y a mustra interes pa inversion na Aruba den cuadro di deporte y turismo.
Tambe luna pasa el a haci un donacion grando di ekipo di baseball pa promocion di e deporte aki entre nos hobennan. E reunion cu e dos ministernan tabata pa presenta un proyecto di academia di baseball combina cu turismo, proyecto cu ta mustra hopi interesante pa tanto turismo como deporte y lo por habri caminda pa un diversificacion.
Minister Otmar Oduber a indica cu e tabata un bunita presentacion di e masterplan di un compleho turistico deportivo cu ta habri un porta nobo pa un niche market pa Aruba. Cu esaki por dirigi riba e turista cu kier bin Aruba y havi e parti deportivo y di salud. Esaki lo ta combina cu un academia pa haci di Aruba un centro den henter Caribe pa atrae hobennan y cu ta crea un tipo di atraccion cu ta hopi importante, ofreciendo asina mas posibilidadnan riba nos isla.
Melvin Mora a indica cu semper e tabatin hopi interes pa Aruba y de facto el a hunga cu diferente beisbolita di Aruba. E ta bisa cu nos isla ta hopi cerca di teritorionan di peloteronan manera ta Republica Dominicana y lo ta bon pa incentiva mas ainda e parti deportivo na nos isla.
E proyecto presenta ta pa bin specialmente cu un baseball camp den un forma turistico, promocionando asina e turismo deportivo y ta mirando cu hopi interes e localidadnan den area di Pos Chikito. Pa Mora intencion no ta solamente pa incentiva e parti di baseball, pero henter e parti deportivo.
E pelotero ta bisa cu Aruba ta un pais hopi sigur unda cu Mericanonan por bin wak e peloteronan cu lo wordo forma y nos isla ta un lugar hopi strategico pasobra e ta meimei di tur cos pa loke ta e parti di Caribe. Esaki ademas cu a papia cu e hendenan di Major League Baseball y nan ta hopi interesa den expande den Caribe pa loke ta e ‘pelota profesional’.
Minister Schwengle ta wak e proyecto aki como uno hopi bunita pa tanto turismo como deporte mirando cu e ta uno cu ta sostenibel riba su mes y cu lo crea facilidadnan unda cu nos muchanan lo por haci uso di nan.
Melvin Mora ta bisa cu e proyecto aki mester ta auto sostenibel pa e por genera hopi divisa pa nos isla y pa e turistanan por tin mas actividadnan manera lo por ta un parke acuatico y disfruta di e instalacionnan deportivo cu lo wordo ofreci.
Minister Otmar Oduber ta bisa cu e proyecto aki ta uno completamente nobo, pero na mes momento algo hopi necesario, pasobra ta crea mas posibilidad y por enfoca riba un otro tipo di turismo. E tipo di turismo aki hopi biaha ta wordo haci den seno familiar, ta crea recreacion cu por ta hasta atractivo pa turistanan crucero. Un academia cu por bira un sitio central caminda por haya diferente actividad cu ta inclui e parti acuatico, deportivo y saludabel unda cu henter famia por haya algo di haci, lo ta un balor agrega pa nos isla.
E enfoke mester keda cu hobennan na Aruba, ekiponan di baseball na Aruba ta keda cu accesibilidad na e parke, segun e mandatario y e ta wordo comparti tambe pa Melvin Mora.
Minister Oduber a indica cu intencion ta cu den e 2 pa 3 simannan nos dilanti lo tin un presentacion tambe na Minister Sevinger y tambe na henter Conseho di Minister.


text:
Willemstad – 18 di yüli 2016: Resientemente Ofisina di Turismo di Kòrsou (CTB) a risibí un delegashon grandi di e mihó agentenan di biahe pa Air Canada Vacations (ACV). Meta di esaki tabata pa sigui promové Kòrsou i tambe e produktonan ku ACV ta ofresé. Ku e bishita di orientashon aki CTB kier logra pa e agentenan di biahe tòp ta mas mihó informá di loke Kòrsou tin di ofresé.
E agentenan di biahe i representantenan di ACV a forma parti di vários aktividat. Nan a bishitá Playa Kenepa i a hasi un rekorido ku guia den sentro di siudat Willemstad ku asistensia di Funbini Taber Tours. E grupo a realisá tambe un tour den boto pa sera konosí ku Spaanse Water kortesia di Bounty Adventures. Tambe e programa a inkluí bishita na Hilton Curaçao, Lions Dive & Beach Resort, Lodge Kura Hulanda Resort, Papagayo Curaçao i Renaissance Curaçao Resort & Casino.
E agentenan di biahe i e representantenan di ACV a keda impreshoná ku Kòrsou i tabata di opinion ku nos tin hopi di ofresé na e turista kanades. CTB lo kontinuá ku su esfuersonan pa informá agentenan di biahe ku e propósito pa yuda nan sigui bende Kòrsou komo e destinashon faborito den Karibe na potensial bishitantenan for di Canada. Na desèmber próksimo lo inisiá tambe e terser buelo semanal di Air Canada Vacations pa Kòrsou. Bishitanan di orientashon manera esun di Air Canada Vacations (ACV) ta únikamente posibel ku kolaborashon di partnernan den industria. Un danki spesial na ACOYA Hotel Suites & Villas, Avila Beach Hotel, Blue Bay Curaçao, Kunuku Aqua Resort, Floris Suite Hotel, Santa Barbara Beach & Golf Resort, Sonesta Kura Hulanda Village & Spa i Sunscape Curaçao Resort, Spa & Casino pa nan kontribushon na realisashon di e bishita di orientashon di e agentenan di biahe di ACV.


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 25 di novèmber 2022.: KÓDIGO HEL: PREKOUSHON PA LAMAN BRUTU TA NA VIGOR PA ÁREANAN DI KOSTA NORT I OST DI KÒRSOU
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l., 25 di novèmber 2022.
Kompilá: djaweps 24 di novèmber 2022, 05:00 o.l. (09:00 UTC).
KÓDIGO HEL: PREKOUSHON PA LAMAN BRUTU TA NA VIGOR PA ÁREANAN DI KOSTA NORT I OST DI KÒRSOU
Tempu: Parsialmente nublá, de bes en kuando hopi nublá ku algun yobida i posibilidat pa welek i bos.
Temperatura máksimo lo alkansá 30ºC i temperatura mínimo 24ºC.
Solo ta sali 06:37 i ta baha 18:08 o.l.
Bientu: Ost i suak te moderá; forsa 2 te 4 (7 te 30 km/ora, 4 te 16 nudo). De bes en kuando den dia òf áwaseru basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, un disturbio situá riba e parti oriental di laman Karibe ta move pokopoko den direkshon wèst. Pa a motibu aki ta antisipá formashon di mas nubia ku lo pasa de bes en kuando riba nos region. Algun di e nubianan aki ta generá momentunan di áwaseru ku posibilidat pa welek i bos.
Kondishon di laman: Moderá ku altura di olanan entre 1.5 i 2.5 meter (4 i 8 pia). E olanan di mas haltu lo ta riba laman na nort.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djasabra mainta: Por lo general parsialmente nublá ku algun áwaseru lokal.
Meteorólogo: Correa


text:
A funda Huize Welgelegen, prinsipalmente konosí komo Habaai, 13 di yanüari 1943 i e ta e kas pa hende grandi intramural mas grandi ku Fundashon Birgen di Rosario ta manehá. E kas ta situá den un konbento di ántes ku Sùrnan di Roosendaal a regalá e fundashon pa kuido di hende grandi. Meta di e kas akí ta pa ofresé kuido, reaktivashon i guia sosial na hende grandi for di 60 aña pa di e manera ei promové kalidat di nan bida riba tereno físiko, mental i sosial.
A funda Richardushuis promé di mart 1954 i den pasado e tabata un kas pa hende hòmber, pero awendia ta ofresé alohamentu pa hende muhé tambe. A dediká nòmber di e kas akí na Frater Richardus, kende den pasado a hasi hopi trabou na bienestar di siudadanonan di edat.
Nos Lanterno a habri su portanan 17 di novèmber 1985 i tin komo meta pa duna kuido, reaktivashon i guia sosial na hendenan grandi for di 60 aña pa promové kalidat di nan bida riba tereno físiko, mental i sosial.
Kongerashon ‘Zusters Franciscanessen Penitenten Recollectinen van de Onbevlekte Ontvangenis van Maria’ a dediká nan bida na edukashon i bibienda di muchanan na Kòrsou. Na aña 1959 nan a traha Klooster Alverna pa interná muchanan. Aktualmente Fundashon Birgen di Rosario ta manehá Klooster Alverna i ta duna oportunidat na hende muhé for di 60 aña pa biba den un bisendario natural i trankil.
Pasadia Mi Amparo a habri su portanan ofishal dia 1 òktober 1982 den e edifisio di Huize Welgelegen. E pasadia a kuminsá ku sinku hende grandi i den un temporada kòrtiku e grupo a krese i no tabata tin espasio adekuá mas pa akomodá tur e hendenan grandi.
Dia 1 di òktober 1987 Pasadia a muda bai den edifisio Mi Amparo (ántes Theresiaschool) kual a bira un sentro di kuido pa grandi, kaminda Pasadia a haña mas espasio pa tuma hende grandi durante di dia. Aktualmente Pasadia tin kapasidat pa tuma 70 hende grandi pa dia. E klientenan ku ta bishitá Pasadia ta bini di diferente bario di Kòrsou.
Banda di e sinku lokalidatnan, Fundashon Bírgen di Rosario ta disponé di 18 bibienda independiente, ku ta keda pegá ku Huize Welgelegen. Grandinan for di 60 aña por biba independientemente i si ta deseá, partisipá na aktividatnan sosial ku e Fundashon ta organisá.


text:
Manera a bin ta haci den e ultimo añanan bombero, polis, paramedico di ambulance, entre otro ta bini hunto pa asina tene e Superheroes Parade. Ta haci esaki en conexion cu Dia Internacional di Derecho di Mucha.
Emma Carrascal, cabesante di Scol Preparatorio Santa Jacinta, a splica cu nan a bini hunto cu otro scol di Dakota pa celebra Dia Internacional di Derecho di Mucha, cu ta tuma luga diadomingo 20 di november. E scolnan di Dakota ta Puis X School, Fatima College y Scol Preparatorio Santa Jacinta.
Tur tres scol a haci un actividad individual y despues a bini hunto cu e team di Superheroes Aruba pa haci un actividad special cu e muchanan. E muchanan a gosa y por a mira hopi smile.
Liberato Hoek, hefe di Departamento di Ambulance ImSan, a splica cu esaki ta di cinco aña cu nan ta haci e parada di Everyday Superheroes. Ta haci esey en conexion Dia Internacional di Derechonan di Mucha.
Meta ta pa bishita diferente scol y ta laga nan wak cu riba e vehiculonan di emergencia tin diferente superheroes ta traha na bienestar di comunidad.
Pa mas lesa TREMPAN.COM.


text:
Camara di Comercio y Industria Aruba (KvK) a reuni hunto cu Gobierno y otro gremionan comercial pa discuti riba e siguiente fase di e reforma fiscal. KvK ta haya importante pa informa e comunidad comercial en particular riba kico ta e contenido di esaki pa asina por ta miho prepara y alabes contribui na un reforma mas adecua.
Gobierno di Aruba (GdA) a provee Parlamento di Aruba cu un documento inoficial di e ley cu ta elabora riba e fase 2 di e Reforma Fiscal. Metanan principal di esaki ta pa simplifica e régimen fiscal y asina creando un régimen fiscal sostenible. E siguiente puntonan ta entre otro e proposicionnan cu lo drenta na vigor entrante 1 april 2020:
Proposicionnan:
- Impuesto di 6% na frontera. Esaki lo crea inflacion cu lo tin un impacto negativo riba nos economia. No tin claridad encuanto e aspectonan practico.
- Lo aboli e regimen di IPC (Imputation Payment Company) bieu y nobo. Esaki lo tin efecto negativo pa e sector hotelero y otro actividadnan specifico.
- Perdida di balor (depreciation) ariba propiedad. Esaki lo tin un impacto negativo pasobra mester bay paga mas impuesto riba ganashi di negoshi (winstbelasting), e potencial di e depreciation lo wordo reduci drasticamente.
- Incremento den e “Foreign Exchange Commission” di 1.3% pa 1.9%. Esaki lo crea un impacto negativo como cu e ta ocasiona un efecto di inflacion. Pagonan den exterior lo bira 0.6% mas caro locual lo hiba na expectativanan di un crecemento minimo di e nivel di prijs di 0.6%.
- Ta aboli pensioen den propio cuenta (pensioen in eigenbeheer). Esaki lo elimina e posibilidad pa mantene placa den e compania y re-inverti den e economia y ta forma asina un impacto negativo.
- Por cumpra e provision di pensioen cu a acumula den un propio cuenta na 10% enbes di 25%. Esaki ta un medida positivo, aunke e ta un ingreso di un biaha so pa GdA.
- Un tarifa di dividendo di 10% riba ganashi reteni. Esaki ta un medida positivo, sin embargo, esaki tambe ta un ingreso di un solo biaha pa GdA.
- Ta incrementa e subsidio di inversion di 6% pa 10%. Na un largo plaso esaki ta un medida positivo pa loke ta e clima di inversion.
- Ta baha winstbelasting di 25% pa 23%. Esaki ta ofrece un impacto positivo na e economia na largo plaso.
Consideracionnan
Mirando e circumstancianan actual, KvK ta di opinion cu e puntonan 1 te cu 5 no mester drenta na vigor entrante 1 april 2020. KvK ta conseha cu e medidanan aki mester wordo posponi te cu proximo aviso.
E situacion cu Aruba ta pasando aden, KvK ta di opinion cu puntonan 6 te cu 9 y en particular puntonan 6 y 7 mester wordo optimalisa pa asina por genera mas entrada den e economia di Aruba.Considerando e situacion actual relaciona cu Corona Virus y e expectativannan di e impacto cu esaki lo por tin pa mundo henter y tambe pa e economia di Aruba, Camara di Comercio representando e comerciantenan ta di opinion cu no lo ta produnte pa ehecuta e proposicionnan menciona anteriormente entrante 1 april 2020 y ta recomenda pa pospone e introduccion di esaki te un proximo aviso.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 11: Wardando den e Krisol
Wardando den e Krisol
Lesa pa e siman aki:
Rom. 15:4, 5; Rom. 5:3-5; 1 Samuel 26; Ps. 37:1-11.
TEKSTO PRINSIPAL:
"Ma fruta die Spiritu ta...pasenshi"(Galationan 5:22, Beibel Santu).
sabbat, 03-09-2022
Sientífikonan a hasi un eksperimento ku mucha di 4 aña i bòns bòns. Un sientífiko a bisa kada mucha ku nan por a haña un bòns bòns; sinembargo, si e mucha warda te ora e sientífiko bolbe bèk for di un respondi, e lo a dun'é dos. Algun di e muchanan a pròp e bòns bòns den nan boka na momento ku e sientífiko a bai; otronan a warda. Por a nota e diferensia.
Despues e sientífikonan a hasi siguimentu di e muchanan akí den nan añanan di teenager. Esnan ku a warda a resultá di ta mihó ahustá, mihó studiante, i mas konfidente ku esnan ku no a warda. Tabata parse ku pasenshi tabata indikativo di algu mas grandi, algu importante den e karakter humano. Nada straño, anto, ku Señor ta bisa nos pa kultiv'é.
E siman akí nos lo wak kiko lo por tin tras di algun di e krisolnan di mas difísil: e krisol di warda.
Un Bista Riba e Siman: Di kon tin biaha nos tin ku warda asina largo riba kos? Ki lès nos por siña tokante pasenshi miéntras nos ta den e krisol.
Studia e lès di e siman akí pa prepará pa Sabat, 3 di sèptèmber.
125


text:
Registrashon na SOAW ta kontinuá
Registrashon na SOAW ta kontinuá
Geplaatst op 8 Ougùstùs 2019 dor di Ministerio di Desaroyo Sosial, Labor i Bienestar
Gobièrnu a surpasá 600 registrashon i tur hende lo haña un yamada pa un entrevista kualitativo
Willemstad – Gobièrnu a habri un registrashon nobo di buskadó di trabou dia 29 di yüli 2019. A kuminsá ku personanan ku ke okupá un trabou den HoReCa (servisio di kuminda pa hotèl, restorant, kafé) i hoteleria.
Registrashon ta kontinuá den tur otro área di trabou. Tur hende por pasa na ofisinanan di Ministerio di Desaroyo Sosial, Labor i Bienestar (mihó konosí
den boka di pueblo komo SOAW) i registrá. Por pasa tambe na Prinsenstraat dilanti Mc Donald’s na Sentro pa Trabou òf tambe den Punda mes na Pietermaai Mall Unit 21 i 22 pa asistensia ku nan registrashon entrante djaluna 29 di yüli di 8or pa 3 or di atardi.
Personanan ku akseso na internet por registrá nan mes. Nan por bishitá gobiernu.cw, bou di temanan, nan lo haña un link ku yama “Tin Trabou na Kòrsou”.
Te ku awor e tim i gobièrnu a registrá mas ku 600 persona interesá. E intenshon ta pa sigui ku registrashon .
Ministerio di Desaroyo Sosial, Labor i Bienestar ta pidi buskadó di trabou ku ta interesá pa okupá un funshon den kualke área, pa pèrkurá pa nan ta
registrá via ofisinanan di gobièrnu òf via http://www.gobiernu.cw, bou di temanan, skohiendo “Tin Trabou na Kòrsou”.
Ora bo ta registrá pa trabou bo oportunidat pa haña trabou ta oumentá.


text:
E tradicional ‘clasico di Aruba’ entre Estrella y Dakota ta normalmente un wega di calidad halto y hopi excitante. E biaha aki e premio di e wega aki, cu Nacional ya clasifica pa final, ta pa e di dos luga riba tabla di posicion den e Playoff aki.
Estrella hungando sin dos hungado clave mane Phaedrick Baromeo y David Dubero, ta cuminsa e wega bastante fragil y sin creatividad den medio campo. E prome parti di e prome tempo tabata tur Dakota, e wega casi nunca a pasa midveld pa Estrella den e tempo aki, e Dakoteronan den control, haciendo pressing na midveld, Estrella en cambio a cuminsa dal duro, kizas den deseperacion of tratando na kibra e wega di Dakota.
Dakota toch no a probecha mucho cu e falta di presencia di Estrella den medio-campo. Despues di a purba cu tur cos Dakota, apesar di varios bon chens, despues a mane cuminsa bira slordig den nan ofensiva, atrobe indicando impasenshi. Asina mes apesar di e dominio posesional y teritorial di Dakota ta Estrella a haya dos chens mas cla na 15 minuut pa medio di Alex Hassel y na minuut 30 pa Jean Pierre Van der Linden, cu a haya su so cu portero Eric Abdul cu a salba su porteria na ultimo seconde, dos oportunidad cu por a cambia e cara di wega tempran caba.
Den un wega slordig cu hopi tension, referee a haya su mes cu man yen pa controla e wega, carchinan a cuminsa cai tempran caba, un indicacion di kiko ta bai bin mas laat. Despues di hopi ‘toma y dame’ den e ultimo parti di prome tempo, unda no tabatin dominio di un riba otro, e wega tabata mas bien un wega mahos, impreciso y duro fisicamente, halftime a yega asina sin gol.
Den e segundo tempo Dakota a cuminsa cu mas organisacion den nan atake, algo cu tabata falta apesar di e debilidad den medio campo di Estrella, a cuminsa miho toke di bala en bes di tira dilanti y core, ademas di e tironan sin destino. Asina mes Dakota no a convence, iniciativa nan tabatin si, y control di bala, pero nada preciso, toch nan chens a yega na minuut 54, despues cu nan a haya un tiro di skina cu a keda rebota dilanti gol, sin por a wordo saka pa e defensa oranjo, e bala a cai den pia di Ezra Bosnie cu no a pordona y a hasi un tiro duro pa anota e gol di bai ariba pa Dakota, mereci si.
Estrella no a responde bon, ta parce nan a bai flat despues di e gol di Dakota, creacion tabatin poco pa nan, ta de bes en cuando cu Norvianel Naar y Jean Pierre Van der Linden tabata scapa dilanti pero ora yega di pone e bala den net ta nada un pasa.
Dakota ta sigui busca e di dos gol, Ricky Hodge, cu a esforsa su mes hopi den e wega aki, a hera di anota un gol di ‘Chalaka’ na minuut 55, esey lo tabata un joya di gol si el a drenta.
Ironicamente ta Dakota tabata mane perde cabes apesar di e bentaha den un wega asina significante. Carchi a cai masha hopi mes den hopi instancia pa ambos ekipo, hopi pa protesta pero tambe pa wega violento. E wega atrobe a bira hopi slordig, Dakota mas cu bala pero sin precision y Estrella a cuminsa contra ataka pero atrobe sin yegada peligroso. Na minuut 66 Dakota a amplia e resultado cu un gol di Robert ‘Killer’ Francis pa hasi e wega 2-0 pa e Dakoteronan.
Estrella cu ya tabata atras den marcacion y tambe debilita enormemente den nan wega mes a haya mas mal noticia na minuut 75, ora cu Alex Hassel a haya un stret carchi cora pa wega violento cu a hasi cosnan mas dificil ainda pa e ‘Naranjadanan’. Asina mes cu bentaha numerico Dakota no a sabi di probecha y a sigui cu nan wega eratico por bisa. E yegadanan nunca a cristalisa pa mas gol. Despues Estrella den persona di Norvianel Naar a haya nan di dos carchi cora na minuut 80, tambe pa wega violento, algo cu no ta caracteristica di Estrella. E “amarillo di Dakota” awo tabatin tur chens pa amplia e anotacion y mehora nan “doel-saldo” den comparacion cu Estrella cu awor lo tin e mesun cantidad di punto riba tabla, pero envano, nada a bay bon cu e proposito ey. Dakota a sabi di ataka, un poco miho den e ultimo 5 minuut di wega contando tempo di descuento, pero un poco laat, e wega a caba 2-0 mes, un wega cu a merece miho, desapunto pa Estrella, pero tambe pa Dakota, apesar di e victoria significante aki, pa e chensnan perdi pa amplia nan bentaha di gol riba Estrella den caso di empate den puntuacion.
Ta interesante y tambe precupante pa wak kiko ta bai pasa den e ultimo dia di Playoff 2017-2018 e siman cu ta bin. Den opinion di Futbol Aruba ta importante pa hunga e weganan di e siman cu ta bin, na mesun tempo, un wega na CDGT na Dakota y e otro na CDFF na Noord, pa evita cualkier conflicto di interes, esaki t’e situacion;
Nos ‘man of the match’ den e wega aki ta Ezra Bosnie di Dakota pa su empenjo riba cancha y su wega den defensa protegiendo e linea final di Dakota.
Dakota y Estrella ta awo empata cu 7 punto riba tabla, Nacional a clasifica caba, Britannia ta elimina caba. E weganan di e siman cu ta bin, riba papel no tin significado pa ambos ekipo, mientras cu e ta si hopi importante pa nan contrincantenan e siman aki, Dakota y Estrella, nan clasificacion pa final ta den wega, ban wak.


text:
E gabinete lo anuncia durante un conferencia di prensa cu nan ta preparando pa un toque de queda cu lo queda aplicabel te cu 9 di februari. Segun e gobierno, e toque de queda ta necesario pa motibo di e variante Britanico di e coronavirus, cu ta mas contiagoso.
“Ta necesario cu nos tuma medida adicional lo mas ante posibel”, asina e minister De Jonge a bisa. Segun fuente interno, ta pensa cu e toque de queda lo cuminsa 8or di anochi te cu 4or di madruga, pero ainda e orarionan por cambia.
E gabinete lo duna mas detaye pa e conferencia di prensa mañan atardi. E preparacion di toque de queda ya ta den un etapa avansa. Cu e declaracion di un trahado cu por mustra cu e ta riba caya pa motibo di biahe entre trabou y cas.
E declaracion lo keda publica na rijksoverheid.nl cu e trahado por completa tur detaye. Segun fuentenan ta asumi cu lo duna un boet di 95 euro pa persona cu ta riba caya sin un rason valido. No lo tin baricada riba caminda, pero aplicacion di ley lo ta riba caminda.


text:
KRALENDIJK – 19 aña tras di otro ‘Jong Bonaire’ ta organisá e aktividat di landa pa Klein Bonaire. Awor mas grandi, mas impaktante. Manera ta un tradishon ‘Jong Bonaire’ tur aña ta organisá e famoso evento “Swim to klein Bonaire”, ku ta tuma lugá djadumingu 6 di òktober 2019 pa 9’or di mainta. Riba e mes fecha 6 di òktober, for di 7’or di mainta por inskribí pa partisipá. E aktividat sosial i deportivo ta kuminsá 9’or di mainta, i ta fungi ku e meta pa trese famia, konosínan tambe e turista huntu. Di e forma aki ta kontribuí na yudansa pa e sentro pa hóben “Jong Bonaire”. ‘Jong Bonaire’ ta un di e diferente organisashon na Bonaire, mas grandi pa desaroyo di hóben den Karibe. Mas ku 150 hóben studiante di SGB, skol sekundario na Boneiru ta miembro di ‘Jong Bonaire’. E ‘Swim to klein Bonaire’ ta un di e aktividatnan ku ta generá mas entrada pa ‘Jong Bonaire’ durante aña.
Manera ta kustumber e aktividat ta tuma lugá na ‘Spice Beach Club & Eden Beach Resorts’, esta e salida. Oportunidat pa inskribí ta djasabra 6 di òktober for di 16:00/19:00 na Jong Bonaire, Kaya Libertador Simon Bolivar 16. Tel: 717-4303. Djasabra ta entrega tíshùrt i djadumingu e number pa partisipá na e landamentu. Pa esnan ku no por ta presente djasabra, por inskribí djadumingu mainta entre 7:00 pa 8:45 na Eden Beach.
Karchi pa e ‘fundraising’ ta kosta di $15,- pa adulto i pa mucha bou di 12 aña $10,-. Botonan ku lo ta presente pa yuda den e parti di seguridat ku nan boluntarionan ta entre otro Stinapa, Coast guard i Woodwind.
Jong Bonaire ta gradisí tur su spònsernan ku ta yuda pa hasi e evento grandi aki posibel.
Nos ta spera un grupo di partisipante mas grandi ku anterior. Aña pasá tabata tin un kantidat di 480 partisipante i sigur tin sufisiente espasio pa mas partisipante. Jong Bonaire “Swim to klein Bonaire” ta “kick off” e selebrashon di “Bonaire international Sailing Regatta”, Ku ta di 8 pa 12 di òktober 2019.


text: AMSTERDAM – Na Hulanda kasonan di e vírùs di corona a oumentá konsiderablemente. For di Den Haag ministerio di salubridat ta hasi un yamada pa nan ta èkstra alerta, esaki debí ku kasonan di vírùs di corona a oumentá. Mester bin ku mas mantenshon i atenshon pa loke ta trata e distansia sosial di 1.5 meter for di otro. Evitá aglomerashon di hende. No tin motibu pa intensivá medidanan di e vírùs menshoná. Ta bai sigui vigilá e situashon i por bai tuma medida regionalmente segun un bosero di ministerio di RIVM. Nan a mèldu ku e kantidat di kasonan di hende infektá ku e vírùs a bira dòbel kompará ku e siman previo. Di 534 awor e ta 987 kaso. Entretantu e porsentahe di tèst positivo a subi ku 3 tersera parti. RIVM ta yama esaki un ‘wake up call’. Den tweede kamer tin prekupashon pa e kasonan ku a oumentá asina drástiko. Parlamentarionan a ekspresá nan prekupashon pa medio di e sistema di ‘Twitter’. Ta menshoná ku ta importante pa hendenan tene nan mes na e reglanan. Ta deseá pa kontrolá buelo nan for di paisnan ku mas rísiko, mas intensivo. Loke a sosodé por a ferwagt despues ku a suavisá i de eskala e medidanan. Un di e munisipionan kaminda mester konsiderá medidanan lokal ta Hillegom, kaminda ta konsiderá e kasonan muchu tiki pa un ‘lock down’ regional. E burgenmeester ta bisa ku nan ta hopi serka. Na Hillegom 28 hende a haña ‘corona virus’ i ta teme pa algun 100 kaso mas. Sigur 23 di e hendenan a keda kontagiá den un ‘cafe’ na Hillegom aya na Hulanda. Tin atenshon pa kasonan di ‘corona virus’. Hopi hende di 20 pa 29 aña ta e kontagionan nobo loke RIVM a menshoná. Na luna di mart e porsentahe tabata ménos afektá kompará ku awor. Awor ta tèst poko mas amplio na e hendenan ku tin síntoma pa loke ta trata ‘corona virus’.


text:
Kralendijk- Di e 99 persona ku a pasa tèst di Covid riba djaweps, 30 a resultá infektá ku e virus, segun informashon di departamento di Komunikashon.
Na tur tin 179 kaso awor. Tur kaso aktivo ta trata di hende di Boneiru. 15 hende a rekuperá di Covid-19.
Tin 1 persona hospitalisá pa motibu di Covid-19.
Ayera gezaghèber Rijna i dòkter Marina Luinstra-Passchier a bisa di ta spera ku e kantidat di kaso positivo lo sigui oumentá mas, pero pa otro siman lo mester kuminsá mira efekto di e medidadan ku a implementá siman pasá. Si ainda e sifranan no kuminsá baha otro siman, no por ekskluí ku lo implementá medidanan ainda mas severo.
Lesa tambe:
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
Kralendijk – E organisashon di hotèl i tursimo na Boneiru, BONHATA ta urgi gobièrno i minister di Salubridat Públiko pa bin ku un maneho kla ora ta trata atmishon di turista ku ya ta bakuná. Esaki BONHATA a skibi den un relato di prensa djasabra.
“E grado di bakunashon na Boneiru ta oumentando kontinuamente i pronto lo yega n’e 75% bakunashon nesesario pa por papia di “imunidat kolektivo”(herd immunity). Asta ta aspirá na un grado di bakunashon di 85%. Tambe den regionnan di kual mayoria di nos turistanan ta prosendente di dje, Nòrt di Merka i Wèst Europa, mas i mas persona ta ser bakuná kontra COVID-19” asina BONHATA ta skibi.
Tambe e organisashon ta mustra ku, despues di mas ku un aña di “lock down” i restrikshon, hopi ta esnan ku ta planeando nan vakashon di “zomer” of nan lo ta spera di por biaha despues di e temporada di “zomer”.
“Boneiru mester responde na e yamada aki i presentá un maneho kla pa loke ta turistanan bakuná, di forma ku no solamente nan, pero tambe nos hendenan i empresarionan aki na Boneiru, sa unda nan ta pará i por kuminsá hasi tramite pa habri nos isla i nos ekonomia”, segun BONHATA.
Kompetensia
E organisashon finalmente ta mustra ku tin diferente otro destinashon, hopi biaha kompetidó di Boneiru ora ta traha e deporte di sambuyamentu, ku sí a duna klaridat kaba. Ta mustra den e kuadro aki riba entre otro Belize i Phuket na Tailandia.
“Pa e motibu aki nos ta urgi gobièrno i ministerio na hulanda pa asigurá ku tin klaridat riba e punto aki, i pa nos no pèrdè oportunidat pa rekuperá nos turismo, i ku esei tambe ekonomia di e isla”, asina BONHATA ta konkluí.


text:
…E buelo nobo nònstòp for di Charlotte lo start entrante 19 di desèmber próksimo…
WILLEMSTAD- 13 yüli 2015 – Ofisina di Turismo di Kòrsou (CTB) a risibí e grato notisia ku entrante 19 di desèmber próksimo American Airlines lo start ku buelonan direkto for di Charlotte pa Kòrsou. “Kòrsou mester ta orguyoso mirando ku esaki ta un resultado direkto di e kompromiso i partnership entre American Airlines i Kòrsou pa sigui krese i bai e siguiente nivel den turismo huntu ku American Airlines. Charlotte ta ofresé servisio diario pa 40 pais rònt mundu kual lo habri konekshonnan internashonal pa Europa i Asia pa nos” asina Minister di Desaroyo Ekonómiko sr. Stanley Palm a duna di konosé.
CTB i American Airlines a bini ta traha pa basta tempu huntu riba diferente kampaña di promoshon pa alsa e kantidat di biahero pa Kòrsou. Un di e ehèmpelnan di esaki ta e kampaña ku resientemente American Airlines Vacations a lansa huntu ku Kòrsou komo partner mayó na 9 diferente estado stratégiko na Merka. CTB i CAP ku hopi orguyo a kolaborá na e kampaña aki kual a forma parti di e trayekto di promoshon i introdukshon di e produkto renobá di US Airways i American Airlines esta American Airlines Vacations (AAV).Charlotte ta un di e rutanan nobo di mas grandi di American Airlines despues di e union di American Airlines i US Airways. E ruta nobo lo start dia 19 di desèmber próksimo i lo ser efektuá semanalmente riba djasabra ku un airbus 319 kual tin un kapasidat di 128 stul. Benta di e ruta nobo lo start entrante 19 di yüli próksimo. Pa CTB e ruta nònstòp aki ta sigur un manera mas pa sigui desaroyá e merkado merikano mirando e kantidat di stul adishonal ku e ruta nobo aki ta trese pa Kòrsou.


text:
…11.291 más turista na 2014 kompará ku 2013…
WILLEMSTAD- 18 di yanüari 2015 – Un total di 452.042 turista di estadia a keda registrá den 2014. Esaki ta 11.291 turista más kompará ku e aña anterior. E kantidat di anochi ku e bishitantenan a keda durante 2014 ta yega na un total di 3.984.212 anochi kual ta 6% mas kompará ku aña 2013. Miéntras e entrada total generá for di turismo pa aña 2014 a keda kalkulá na 763.5 mion florin.
For di region di Europa nos a risibí un total di 186.238 turista di estadia kual ta un subida di 6% kompará ku 2013 kaminda nos a risibí un total di 175.849 turista for di e region aki. For di Hulanda nos a risibí un total di 140.702 turista ku ta nifiká un kresementu di 6%. Region di Sur Amérika a registrá un kresementu di 4%. Venezuela, e pais den region di Sur Amérika for di kua nos ta risibí mas turista a konosé un kresementu di 6%. Un total di 98.331 turista a bishitá nos for di Venezuela. Nort Amérika i Karibe a konosé un bahada di respektivamente 8% i 14%.
Durante 2014, turismo di Kòrsou a konosé logronan den diferente di nos merkadonan sekundario. Alemania a registrá pa promé biaha un kantidat rèkòrt di 19.118 turista di estadia. Esaki ta un kresementu di 8%. Canada a surpasá 12 mil turista. For di Canada nos a risibí 12.468 turista na 2014 esaki ta un kresementu di 30%. Brazil, Colombia i Bèlgika tambe a konosé kresementu di respektivamente 11%, 16% i 7%.
Pa loke ta trata e kantidat di anochi ku e turista a keda riba nos isla esaki a subi ku 6%. Un total di 3.984.212 anochi a keda registrá pa aña 2014. For di e karchinan di embarkashon i desembarkashon por konstatá ku 67.7% di e kantidat total di turista di estadia esta 306.210 turista a keda na un akomodashon registrá. E repartishon ta lo siguiente: hotèl di mas ku 150 kamber (30.7%), esnan di ménos ku 150 kamber (14.4%), bùngalo (15.0%), apartamentu (6.7%) i guesthouse (1.0%). E kantidat di turista ku a keda na un akomodashon no registrá ta representá 32.3% di e kantidat di turista ku a bishita nos durante aña 2014. Akomodashonnan no registrá ta akomodashonnan ku no ta aparesé den nos sistema di dato.
Hasiendo uso di e modelo ‘Turistika’ Ofisina di Turismo di Kòrsou (CTB) huntu ku MEO a kalkulá ku durante 2014, sektor di turismo a generá un impakto direkto di 763.5 mion florin pa nos ekonomia lokal. Durante 2013 e montante tabata 730.9. Region di Europa a generá un total di 343.4 mion florin ku ta 44.9% di e total generá durante 2014. Su tras ta sigui region di Sur Amérika ku 221.5 mion, Nort Amérika ku 127.2 mion i e entrada generá for di region Karibe durante 2014 a keda kalkulá na 40.0 mion florin.


text:
Kampaña: E no ta stòp di mes. Buska kontakto!
Pa pone un paro na situashonnan problemátiko, ayudo ta nesesario. Esei por pa medio di diferente instansia di ayudo, pero tambe pa medio di e ret sosial òf di parti di e víktima mes.
Si ofresé sufisiente rekurso, hopi hende ta sufisiente kapas na organisá nan bida di otro forma i ku esei kibra e sírkulo di problema.
Un sosten por ta nèt e empuhe ku un hende tin mester.
Kampaña:
Aproksimadamente 80% negligensia, 20% violensia físiko
E idea tras di e kampaña
Ku un kampaña intensivo e ministerionan di J&V i VWS ta pidi atenshon pa situashonnan manera negligensia, relashonnan ku no ta salú i violensia físiko i mental. En realidat ta trata di violensia den tur sorto di relashon. Hopi bes nos ta pensa riba e relashon entre yu i mayor, pero tin muchu mas forma, manera violensia òf negligensia di grandinan, violensia via medionan sosial, esun di hende muhé kontra hende hòmber; pero tin tambe negligensia ku ta surgi pa motibu ku hendenan ta biba bou di sirkunstansianan difísil.
Den e kampaña akí nos lo pidi atenshon pa tur sorto di problema. Tin bes esei ta un situashon den kua bo no ta pensa direktamente riba violensia. Sa sosodé ku hendenan ku no por sali for di sierto situashon, finalmente ta bai den direkshon di violensia, por ehèmpel den forma di negligensia. Tambe por t’asina ku hendenan nunka a siña pa wak nan mes di otro forma òf wak e edukashon ku nan a haña, di manera ku ta surgi ripitishon.
Den diferente tema di luna nos ta bai mas profundo den e situashonnan akí. Ku e temanan akí nos kier stimulá pa reflekshoná. Nos ta kuminsá nos kampaña tokante negligensia i violensia ku un situashon rekonosibel i ta hasi e pregunta;
“Kiko lo bo por hasi otro?” Pero tambe “Ken lo bo por pida ayudo?”


text:
Selekshon di softbòl fastpich Kòrsou a termina 4to puesto den kampionato Sur Amérika
Nos selekshon di softbòl femenino fastpitch a termina na di 4 luga den e di 13 edishon di kampeonato suramericano. Korsou a kaba ku un rekert di 5-5 den buelta regular i despues kai vensi 7-0 kontra Venezuela. Un presentashon aseptabel I sigur nos mester ta orgujoso di dje pa motibu ku despues di 17 aña ku nos ta kompeti bek den e kampeonato aki i logra klasifikashon. Standing final ta, 1.Venezuela 2. Brazil 3. Argentina 4. Curacao 5. Aruba 6. Peru.
TAFHY DE JONGH SU ULTIMO SELEKSHON
Despues di 42 anja Tafhy de Jong ta pasa e batuta pa generashon nobo. Direktiva di CSB i hungadornan a soprende Tafhy ku un despedida i a jame danki den un ambiente hopi emoshonal i bunita. Presidente di federashon di Softbol tambe a tuma e desishon pa huntu ku su direktiva pa retira e no.1 ku semper Tafhy a bisti den su trajektoria di 42 anja komo dirigente di selekshon di Antias/Korsou. Finalmente direktiva di Federashon di softbol kier a jama danki na FDOK ku a sostene nos pa por a realisa e biahe aki, tambe na MCB ku ta e sponsor principal di CSB I mas importante e donjonan di trabou ku tin e patriotismo na pechu ku a duna hungadornan liber pa por representa Kòrsou.


text:
Si, lector, bo a lesa bon: recientemente nos por a weita y scucha minister Otmar Oduber splica na television e asunto di e turistanan ATM, kendenan den ultimo añanan na gran cantidad tabata bishita Aruba, pa saca dollar for di e machinnan ATM, pa despues cambia esakinan riba mercado negro na Venezuela, pero tambe pa na mesun momento cumpra tur sorto di productonan cu na Venezuela ya no ta disponibel mas.
Otmar a splica con esaki a yega na por lo menos 200.000 Venezolano, y con e cifra aki pues a wordo añadi incorectamente den e cantidad di turista cu anualmente ta bishita Aruba.
Cu esaki e flamante minister di turismo pues a admiti cu nos mester kita 200.000 “turista” Venezolano for di e cantidad di 1.176.776 cu – di acuerdo cu e calculacion pues incorecto – lo a bishita Aruba na 2015; y e berdad ta cu e ora ey nos ta yega na un cifra bao di e 1miyon!
TUR E EXAGERACION DI 1 MIYON TURISTA, TA DJIS UN ENGAÑO Y UN “OP DE MOUW SPELDERIJ”.
E minister aparentemente no a realisa su mes cu, admitiendo e gran cantidad di turista Venezolano aki, el a admiti y a implica indirectamente tambe, cu nada ta “klop” den su gabamento y bromamento riba e mas di 1 miyon turista, cu danki na SU maneho “tremendo” lo ta bishitando Aruba tur aña.
Djis desconta di e cifra ey e cantidad di e turistanan “ATM” – cu pa colmo E mes ta menciona – y e ora ey un mucha di 1ste klas mes lo por mustrabo cu Aruba NUNCA a yega di ricibi 1 miyon turista den un aña!
Pa esun cu no ta kere: 1.176.776 -/- 200.000 = 976.776!
Tur su gran gabamento y bromamento pues tabata producto di mentira y engaño; bo ta weita cu ta E mes a haci e calculacion pa nos?? Claro cu e no a realisa su mes esaki, pero el a cay den e buraco cu e mes a coba!
ESUN CU COBA UN BURACO PA OTRO, TA E MES TA BAY CAY ADEN!
Ta strañabo cu Otmar su carson awor a cay te na su enkel? (he has his pants down). Awor e ta para pa ridiculo, pasobra pa e ultimo dos añanan el a gañanos cu Aruba tur aña ta ricibi mas di 1miyon turista; Otmar a distribui e raportnan oficial di ATA rond di mundo henter, y a duna esaki tambe na CAft y na IMF, gobierno di Hulanda, etc., y awor e ta admiti di a gaña na grandi.
Wel, esey si ta un bunita papel riba nivel internacional. Tanto e como su gobierno a haci nan mes bastante ridiculo.
E COFFEE-BREAK CU JIM HEPPLE
Mi a comprende cu te awor aki Jim Hepple (AHATA) no a bay bebe koffie cu minister Oduber pa huma e pipa di paz despues cu Parlamento a aproba e ley nobo encuanto limitacion di benta di paketanan all-inclusive.
Otro sla pa e minister, pasobra di e lihe ey e paz cu AHATA lo no wordo cera.
Di otro banda ainda no tin noticia di parti di AHATA y e doñonan di hotel encuanto e caso al respeto cu nan lo cuminsa contra e minister y e Gobierno.
Pues, nos lo mester tene un tiki pasenshi mas, bin e ta bin!
“ZANDPLATEN’ DEN LAMA
Na comienzo di e aña aki e minister y ATA cu hopi fanfaria a anuncia cu Gobierno lo bay instala asina yama “zandplaten” den laman dilanti costa, pa asina combati e erosion constante di nos playanan, y cu lo a percura pa e playanan yega na nan grandura normal atrobe. Esaki lo a socede na Maart 2016… nunca mas nos no por a tende nada mas di esaki; pero mientras tanto Holiday Inn si a perde mas di mita di su playanan, y Hotel Tamarijn no tin playa mes mas; y di e manera aki Aruba ta perde su punta di benta mas importante!
ARUBA, ESAKI TA UN AVISO PA BO!!!
Djis algun dia pasa stacionnan di radio y TeleAruba a bini cu e “breaking news” cu un avion(eta) lo a cay den vecindario di De Palm Island.
E biaha aki nos a scapa, pasobra a resulta cu tabata un alarma falso.
Pero Aruba, esaki ta un aviso!
Aeropuerto di Aruba ta wordo maneha door di un familiar amigo di minister Oduber, kende – di acuerdo cu informacionnan ricibi – no tin educacion cu a yega mas leu cu scol primaria (“lagere school”), esta scol basico.
Cu esaki ta completamente contra tur reglanan internacional di aviacion, no tin necesidad pa mas cuestionamento of splicacion.
Tampoco mester ser splica cu Aruba lo wordo colga na e mata di mas halto, den caso cu sosode un accidente di berdad riba pista di nos aeropuerto of den su cercania.
Mi ta tene mi man na mi curason pa locual e ora ey lo bay sosode internacionalmente, y locual lo bay resta di e imagen y e reputacion di Pais Aruba.
Y no lubida cu e riesgo ey nos ta core pa motibo di un deal cu un amigo y famia!
Bo por imaginabo con esaki lo por bay caba? Ta sigur cu “bon” si nunca e lo N0 por caba.
Remigio A. R. Wever, ex-director A.T.A.


text:
Fundador di We Culture ta splica riba e plataforma cu nan a crea y ta existiendo pa 30 edicion. Nan a crea diferente manera pa duna oportunidad na artista den comunidad goal cu e meta principal pa provoca pensamento den nos comunidad.
E plataforma tabata pa bin cu pensamento den tur aspecto, pa prome conoce bo mes y saca bo berdad. Pa e di 30 edicion lo papia riba good governance. E ta un bon oportunidad pa saca afo con ta goberna un pais. Pa ora di tuma decision, pa wak pa ken vota y pakico.
Den e discusion aki, Armand Hessels ta e persona cu lo inicia cu e combersacion den e parti di good governance. Armand Hessels a skirbi un rapport acerca bon gobernacion y lo bin cu esaki dilanti. Nan ta organisa evento gratis pa por amplia conocemento a traves di discusion, pa pone tur aspectonan di bida, y pa semper tin un discusion manera mester ta.


text: 4 P’esei, mi rumannan stimá ku mi ta anhelá pa mira, mi goso i korona, para firme den Señor manera mi a menshoná.2 Mi ta animá Evodia, i mi ta animá Síntike pa nan ta di e mesun mente den union ku Señor.3 Sí, mi ta pidi abo tambe, komo un berdadero kompañero di trabou, pa sigui yuda e hende muhénan akí ku a lucha lado a lado ku mi na fabor di e bon notisia, huntu ku Klemente i tambe mi otro kompañeronan di trabou, kende nan nòmber ta den e buki di bida.4 Semper alegrá den Señor. Mi ta bolbe bisa: Alegrá!5 Laga tur hende mira ki rasonabel boso ta. Señor ta serka.6 No sea anshá tokante nada; mas bien, den tur kos, pa medio di orashon i súplika huntu ku gradisimentu, laga Dios sa kiko ta boso petishonnan;7 i e pas di Dios ku ta surpasá tur komprondementu lo protehá boso kurason i boso mente* pa medio di Kristu Hesus.8 Finalmente, rumannan, tur loke ta berdadero, tur loke ta digno di konsiderashon serio, tur loke ta hustu, tur loke ta puru, tur loke ta promové stimashon, tur loke hende ta papia bon di dje, tur loke tin birtut i tur loke ta digno di elogio, sigui konsiderá* e kosnan ei.9 E kosnan ku boso a siña i tambe aseptá i tende i mira en konekshon ku mi, praktiká nan; i e Dios di pas lo ta ku boso.10 Komo un sirbidó di Señor, mi ta alegrá mashá ku awor por fin boso a kuminsá mustra interes den mi atrobe. Aunke boso tabata pensa riba mi, boso no a haña chèns di demostrá esei.11 Mi no ta bisa esaki pasobra mi ta den nesesidat, ya ku mi a siña pa, den ki sirkunstansia ku mi ta, keda satisfecho ku loke mi tin.12 Mi sa kiko ke men biba ku tiki, i mi sa tambe kiko ke men biba ku hopi. Mi a siña e sekreto di keda kontentu den tur kos i den tur sirkunstansia, sea ku barika yen òf ku hamber, sea ku mi tin abundansia òf mi no tin nada.13 Pa tur kos mi tin forsa pa medio di esun ku ta duna mi poder.14 Sinembargo, boso a hasi bon di yuda mi den mi tribulashon.15 De echo, filipensenan, boso mes sa tambe ku ora mi a sali for di Masedonia,* despues ku boso a siña e bon notisia, no tabatin ningun kongregashon ku a yuda mi ni aseptá mi yudansa, sino boso so;16 pasobra asta na Tesalónika boso a manda algu pa mi—no un biaha so, sino tambe un di dos biaha—pa kubri mi nesesidat.17 No ta regalo mi ta buska; ma loke mi ta buska ta e fruta ku ta oumentá boso ganashi.*18 Sinembargo, mi tin tur loke mi mester i asta mas. Awor ku mi a haña di Epafrodito e kosnan ku boso a manda, un holó dushi, un sakrifisio aseptabel, ku ta agradá Dios, mi no falta nada.19 Mi Dios, na su turno, lo perkurá pa tur loke boso tin mester segun su rikesa glorioso pa medio di Kristu Hesus.20 Awor, na nos Dios i Tata sea gloria pa tur eternidat. Amèn.21 Kumindá tur santu ku ta den union ku Kristu Hesus pa mi. E rumannan ku ta huntu ku mi tambe ta manda kumindamentu.22 Tur e santunan, pero spesialmente e hendenan di kas di Sésar,* ta manda kumindá boso.23 E bondat inmeresí di Señor Hesukristu sea ku e spiritu ku boso ta demostrá.


text: Diamars dia 3 di mei 2022 a tuma lugar e reunion Tripartiet na Sint Maarten. Durante e reunion aki nos a trata diferente punto unda entre otro a trata geschillenregeling, cooperacion den Reino, Sosten financiero y COHO. E reunion di tripartite a inicia cu un speech di tur 3 presidente di parlamento unda cu den tur e 3 speechnan aki a resalta e gana di traha mas cerca di otro. Esaki sigur lo fortifica nos posicion como isla, nos retonan ta similar, pues papiando cu otro bo ta siña mas. Nos ta islanan ruman y nos por beneficia hopi di un relacion mas estrecho cu otro. Ademas, na e momentonan aki esaki ta hopi importante pa nos por fiha un posicion pa cu e COHO y e Ley di Consenso (cual pa nos ta hiba e nomber di RAft). Nos a trata tambe e geschillenregeling. Mas o menos 2 aña pasa nos a biaha pa Hulanda paso nos tawata asina leu cu por a logra e geschillenregeling pero lastimamente na momento di votacion den Tweede Kamer esaki no a concretisa. Esaki ta haci cu pa un biaha mas e geschillenregeling aki ta riba punto di agenda. E importancia di esaki ta pa nos como pais den Reino tambe por haya mas di bisa na mesa di reunion y pa si tin un desputa entre paisnan den Reino tin caminda concreto cu nos por cana. Durante e Tripartite nos a yega na palabracionnan concreto cu otro, esta Aruba, Curaçao y Sint Maarten. Na januari 2022 Aruba a entrega un concepto ariba e ley specifico aki y un dia prome cu reunion nos a ricibi un version di Curaçao tambe. Durante e reunion nos a elabora mas tanto riba esun di Aruba y nos a palabra cu pa 1 di juni 2022 Sint Maarten y Curaçao lo manda nan reaccion oficial riba e propuesta di Aruba. Nos a palabra tambe cu nos lo percura cu pa e siguiente IPKO cual ta na September nos mester tin un concepto cla cual por discuti riba dje pa asina na nos por entrega esaki na e siguiente IPKO cual ta na Januari 2023. Pa locual ta trata COHO y Ley di Consenso por bisa cu tur parlamentario den e sala presente a indica di no ta di acuerdo cu e propuesta di Ley manera cu e ta awor riba mesa. Esaki sigur ta trece retonan grandi cun’e. Na momento cu Gobierno a bay di acuerdo cu desicionnan aki mester bisa cu tawata bou di un precion grandi. E precion di faminan cu lo keda sin pan riba mesa, negoshinan cu no lo por sobrebibi un pandemia, pues e decision a bay abase di bienestar general di nos pais y mester a accepta e condicionnan. Sinembargo awor Gobierno su rol a termina pa locual ta trata e negociasion di e Ley riba mesa, y awor apenas e proceso parlamentario ta bay cuminsa. Awor e ta na nos como parlamento pa fiha un postura como islanan di Caribe den Reino Hulandes. Como parlamentario ta spera cu di berdad di parti di Hulanda tin e deseo y e gana di scucha nos, esta Aruba Curaçao y Sint Maarten y tambe cu nos por logra mira e cambionan aki keda traduci den e concepto di ley cu tin riba mesa. Como parlamentario di pais Aruba mi lo keda informa boso por medio di diferente medionan di comunicacion como tambe medionan social di tur locual ta pasa aki na Sint Maarten. Awor cu e reunionnan Tripartiet a termina nos lo ranca sali cu reunionnan di IPKO mes unda cu Hulanda tambe lo sinta cu nos na mesa.


text:
Nan a yama bon biní na Elisabeth Veldbloem komo e di 3800 miembro i nan ta sigui amplia e servisionan riba tereno di entre otro aktividat i digitalisashon. Kresementu di e kantidat di miembro ta mustra tambe ku interes pa e servisionan ta bira mas grandi.
Despues di su inskripshon mesora Elisabeth a hasi uso di un oferta nobo, esta e biblioteka online. Na momentu di inskripshon miembronan nobo por hasi petishon mesora pa esaki i huntu ku nan miembresia nan ta haña e datonan pa log in. E ora ei banda di fiamentu di buki físiko, miembronan tin akseso mesora tambe na buki digital online i buki pa skucha online.
Pa bira miembro di Biblioteka Públiko Boneiru por bishitá e biblioteka na Kaya Gramèl s/n òf por tuma kontakto via e number di telefòn 715 – 5344. Miembresia te ku 18 aña ta grátis. Pa miembro di riba 18 aña un miembresia ta kosta $ 6,- pa aña. Biblioteka Públiko Boneiru ta invitá tur hende pa bira miembro i ta deseá su miembronan hopi plaser ku lesamentu!


text:
- Habon ta un di e formanan mas efectivo di deshaci di COVID-19.
- E ta disolve e capa di vet cu ta cubri coronavirus.
- Pero bo mester laba bo mannan corectamente.
Un di e mensahenan mas consistente di e funcionarionan di salud di COVID-19 ta e importancia di un bon higiene personal.
Labando bo mannan cu habon ta un di e formanan mas simpel y efectivo di elemina cualkier virus cu bo tabatin contacto cu ne.
Sin embargo, bo mester laba bo mannan cu forsa. P’esey e conseho ta cu mester laba profundamente e mannan durante 20 seconde.
Otro sustancianan cu tambe ta efectivo ta manera e gelnan a base di alcohol. Esnan cu tin un contenido halto den alcohol (generalmente 60% pa 80%) tambe ta disolve e virus. Pero e propiedadnan antibacterial di tal productonan no tin efecto riba e virus.


text:
Local News/Announcements
November 8, 2016
Aruparking lo sigui controla autonan mal par ate cu 7or di anochi, Aruparking ta anucia cu lo bin algun cambio den e orario di funcionamento di parkeo paga den centro di ciudad. E cambio aki ta bin despues cu den luna di juli riba peticion di tanto Prome Minister Mike Eman y e tempo ey Minister Otmar Oduber a realiza un serie di ahustacionnan pa fomenta e fluho di hende den nos centro di ciudad. Asina a reduci e tarifa na 2 Florin pa 2 ora y riba diasabra 2 Florin pa 3 ora; a introduci parkeo gratis pa 3 […]
August 15, 2016
Dialuna e prome ganador di e campaña di Back to School di Aruparking, Ivo Andre Dongen a busca su check. Aruparking conhuntamente cu riba 40 tienda den centro di ciudad a uni forza y a bin cu un campaña special pa promove shopping den nos Caya Principal. Asina for di cuminsamento di juli tur e tiendanan participante ta ofrece esnan cu cumpra 35 Florin den nan tienda 1 Florin bek, si cumpra mas di 50 Florin ta haya 2 Florin bek y compras riba 100 Florin e cliente por pasa na oficina di Aruparking den Wilhelminastraat y busca un smartcard […]
July 8, 2016
Diabierna mainta Aruparking tabatin un conferencia di prensa na Friends of God Bookstore pa informa tocante cambionan grandi y positivo pa tur usuario di Aruparking y cu ta mustra e sosten grandi cu Aruparking ta brinda comercio den e area di centro di ciudad. E prome cambio ta encera cu e usuario lo haya mas tempo pa su placa. Te diabierna ora ta deposita 2 Florin den e parkeermeter esaki tabata duna e usuario 1:30 ora di parkeo, pero awor esaki a cambia, pa cada 2 Florin cu ta deposita den e parkeermeter usuarionan por parkeer 2 ora. E tarifa […]
July 1, 2016
Aruparking y comerciantenan a uni pa promove shopping den centro di ciudad. Aruparking ta inicia diabierna awor dia 1 di juli su campaña di Back to School cu lo dura te cu fin di augustus. E biaha aki Aruparking a uni forza cu comerciantenan den caya pa asina conhuntamente por ofrece e clientenan algo special. A acerca tur tienda den e zona cu Aruparking ta opera pa forma parti di e campaña y varios a reacciona positivamente pa cu esaki. E campaña ta inicia diabierna cu e comerciantenan cu a confirma nan participacion, pero esey no kiermen cu esnan cu […]


text:
Ban hari un tiki. Riba e página akí bo por lesa diferente chiste na papiamentu, nos dushi idioma. Disfrutá di nan, i si bo ke, kompartí nan ku mas hende! Si bo mes tin un chiste ku bo ke kompartí ku nos, tuma kontakto ku nos libremente. Keda pendiente pa mas!
Ora bo kaba di lesa tur e chistenan bo por klek pa lesa charada na papiamentu tambe.
Ben je Papiaments aan het leren? Onderstaande moppen en grapjes kun je ook als beginner goed volgen. Kom je er niet uit en heb je hulp nodig, stel je vraag via Instragram.
Chiste na papiamentu
-Papa, papa, mi tin bon notisia i mi tin mal notisia!
-Bon mi yu, kuminsá ku e bon notisia.
-A bai bon ku tur mi èksamennan!
-Pabien, mi yu. Mi ta kontentu di tende. Anto e mal notisia?
-M’a gaña papa.
______
Na entrada di un restorant hopi popular tin skirbí:
Aki ta papia papiamentu, hulandes, ingles, spañó, franses, aleman, chines, hapones i húngaro.
David, kompletamente impreshoná, ta drenta i puntra e weiter: -Ta ken ta papia tur e idiomanan ei?
-E klientenan, mener!
______
Un tanta ta puntra su subrina: Dushi, bo por landa?
-Sí, tanchi, pero no tur ora.
-Kon bo ke men?
-Mi por landa ora mi ta den awa so.
______
Un dòkter ta bisa su pashènt:
-Ta bayendo mihó ku e tosamentu, no?!
-Sí, dòkter, mi a praktiká henter anochi.
______
Un hòmber ta bayendo èrpòrt den taksi.
-Nos a yega, mener.
-Danki. Kuantu mi debe bo?
-28 florin so, mener.
-Bo por bèk un tiki asina, te na final dje kaya akí?
-Sí, pero dikon?
-Pasó ta 25 florin so mi tin.
______
-Evi, bo por wak oloshi kaba?
-Sí, wela. Pero mi no sa kuant’or tin.
______
-Mener por splika mi kon mi ta yega hospital lihé? Mi tin un tiki purá.
-Sigur, djis sera bo wowo i krusa kaya.
______
-Papa, papa, yùfrou a hasi un pregunta i ami tabata úniko mucha ku a hisa dede!
-Tremendo! I ta kiko yùfrou a puntra?
-Ken no a traha hùiswèrk.
______
-Bo sa unda mi por ègt mira mi mes ta traha?
-Unda?
-Den un lugá ku ta bende spil!
______
-Dòkter, mi tin un problema grandi! Tur kaminda ku mi primi mi ta sinti doló. Si mi primi mi kachete, mi ta sinti doló. Si mi primi aki, mi ta sinti doló. Aki, i aki tambe! Kiko dòkter ta kere ku mi tin?
-Yònkuman, mi ta kere ta bo dede ta kibrá.
______
M’a bai kumpra paña di kamuflahe siman pasá.
Pero mi no por a haña niun.
______
-Timothy, menshoná 4 piská ku bo por haña den nos lamannan.
–Dos piská kòrá i dos masbangu, yùfrou.
Mas:
Charada
Kues na Papiamentu
Palabra


text:
Talent Identification Program
COA y AAA a sera un acuerdo riba e proyecto
Comite Olimpico Arubano y Aruba Airport Authority N.V.(AAA) a sera un acuerdo riba e proyecto Talent Identification Program.
Diahuebs atardi tabata un dia historico pa Aruba su deporte, mirando cu Comite Olimpico Arubano a sera un acuerdo cu AAA unda e ultimo lo yuda financia un proyecto valioso cu pronto lo inicia. E proyecto titula “Talent Identification Program” ta ensera cu COA pa medio di su partnernan lo cuminsa traha riba e identificacion di nos atletanan hoben cu dentro di algun aña lo mester bira cara di nos dushi isla den exterior. E identificacion di nos atletanan hoben lo start na nos scolnan basico bou guia di nos maestronan cu a finalisa e estudio Movecion y Salud na IPA.
Presente na e acto di firmamento tabata e CEO di AAA, Sr. Joost Meijs, CFO di AAA Sra. Aisha Anthony y CCO di AAA Sra. Barbara Brown. Pa COA Tabata presente, presidente y vice–presidente, Sr. Roy Mezas y Sra. Wanda Broeksema.
Prome cu a firma e convenio, Sr. Mezas y Sra. Broeksema a duna e board di Triple AAA un amplio splicacion pa loke ta e trabou cu COA ta eherce den nos comunidad deportivo. Tambe a elabora riba e prestacion di nos atletanan elite na nivel regional, continental y mundial. AAA a haci varios pregunta y tabata masha contento cu e forma con COA y su partnernan ta trahando na bienestar di nan atletanan y e federacionnan miembro.
Na final ambos partido a firma e convenio y tabata masha contento cu e cooperacion di por traha hunto na un proyecto cu ta na fabor di nos hubentud local.


text:
News
Uniforma a wordo desvela
COA a desvela e uniform pa Tokyo2020
Comite Olimpico Arubano a desvela nan uniform deportivo pa e Weganan Olimpico di Tokyo 2020
E companía Totto cu a confecciona e uniform deportivo di e delegacion di Aruba pa e Weganan Olimpico di Tokyo 2020 cu lo tuma lugar otro luna na Japon. Awe durante di e Asamblea General cu tabata uno virtual, e directiva di COA a desvela e uniform cu e delegacion lo bisti na dicho weganan. Mester bisa cu esaki ta e di 3 biaha cu e compania Totto lo bisti e delegacion Olimpico di Aruba. Tur presente a keda sumamente impresiona cu e bunitesa di e uniform cu ta uno di calidad superior y hopi moderno.
Pa e aña aki a escoge specialmente un tema pa recorda e cultura y naturalesa di nos dushi isla di Aruba. Inspira den e elementonan pre-colonial pa recorda nos nativonan sin lubida e lamanan blou cu ta haci Aruba un isla memorabel y unico.
Mester agrega tambe cu pronto e uniform aki lo ta na benta den e store di Totto y parti di e entrada lo bolbe bek pa Comite Olimpico Arubano.


text:
Mayornan ta un di e personanan mas importante den e bida di un mucha. Bou di mayornan ta compronde: un mama, un tata, y tambe otro personanan cu ta fungi den e rol di mayor.
For di momento cu un mucha nace, nan ta depende ariba e mayornan pa provee cuido cu nan mester pa por ta saludabel y feliz y pa asina nan por crece y desaroya optimalmente.
Pero tin biaha pa falta di informacion y guia tin biaha mayornan no por provee esaki. Segun estudionan haci door di “Centers for Disease and Prevention” y “National Academies of Sciences, Engineering, and Medicine” (NASEM), ser mayor ta significa algo diferente dependiente di e cultura y famia.
Pero tin algun aspecto di ta un mayor cu por wordo implementa den cualkier cultura y famia:
1. Sigui e mucha su iniciativa y responde na esaki den un forma cu ta anticipa. Ora ta responde na un manera anticipa, esaki kiermen cu e mucha sa kico lo pasa y con abo como mayor lo responde.
Ora e mucha tin un rutina cu ta consistente, e sa caba kico ta spere durante e dia. Ora bo tin reglanan cu ta wordo aplica na un manera consistente, bo yiu lo sa y anticipa cierto reaccionnan pa cierto comportacion.
Por ehempel: Bo yiu sa cu si e dal su ruman mientras nan ta hungando, e lo bay den “time-out.”
2. Demostra cariño y apoyoTin varios forma pa demostra cariño na un mucha, esaki por pasa verbal door di duna un compliment por ehempel door di bisa: “mi stima bo”, “mi ta orguyoso di bo”, “mi ta aprecia cu bo a yuda’mi haci e mesa limpi awe.”
Otro formanan di demostra cariño ta fisico por ehempel: un brasa, un holor di cabes, sunchi na frenta, of un otro forma di cuminda otro cu ta specialmente pa boso dos “un special handshake”.
Apoyo por wordo demostra na un mucha door di comunica na e nivel di wowo cu e mucha, esaki no ta solamente trece boso mas serca fisicamente pero tambe emocionalmente y ta laga e mucha sa cu bo ta apoy’e.
Scucha sin husga ora e ta conta algo, motiva e mucha cu palabranan positivo y demostra interes den nan interesnan y deporte.
4. Forma un rutina y tin regla di cas
Rutina y regla na cas ta esencial y importante pa un mucha su desaroyo y crecemento. Un rutina ta yuda un mucha sa kico su dia ta consisti di dje y reglanan ta yud’e compronde cua comportacion ta desea y cua no.
Ta bon pa tene na cuenta cu rutina y regla mester ta: realistico, simpel pa compronde y segun edad di un mucha. Ta importante pa tur familiar sigui e mesun reglanan di cas.
Un ehempel di esaki ta cu ora di come cu famia, no ta permiti ningun aparato electronico na mesa. E regla aki mester wordo aplica door di e mayor tambe. Paso un mucha ta observa tur cos cu e mayor ta haci. Pa e motibo aki como adulto mester ta un ehempel pa e muchanan.
Pa rutina y regla por ta efectivo mester por sigui esakinan consistentemente y habitualmente.
5. Lesa buki hunto y combersa cu e muchananLesa y papia cu muchanan tin hopi beneficio. Un di e beneficionan aki ta cu e ta un forma pa conecta cu otro persona.
Lesamento ta introduci un mucha na diferente zonido, palabra, y lenguahe y ta engrandece su vocabulario. Lesamento ta inicia un chispa di imaginacion y ta stimula curiosidad den muchanan.
Fuera di esaki, e ta yuda cu desaroyo den abilidad pa concentra, abilidad social, comunicacion y formamento di e seso.
6. Apoya su bienestar y seguridadUn mayor por apoya e bienestar y seguridad di un mucha door di provee un ambiente saludabel y sigur pa e crece aden. Por haci esaki door di implementa siguridad den cas y minimalisa peligernan presente den cas den forma di producto, aparatonan electrico, gas etc.
Supervisa muchanan ora cu nan ta hunga, laga muchanan relaha y drumi suficiente. Percura pa e muchanan come cuminda saludabel. Encurasha muchanan pa haci movecion of participa na un deporte. Percura pa un mucha tin un bon higiena y ta bon di salud.
7. Usando formanan di disciplina sin ta demasiado estrictoDisiplina no ta basa ariba creando conflicto cu un yiu of reacciona cu rabia. Disciplina den forma corecto no ta wordo usa pa controla un mucha, pero mas bien siñando un mucha con e por controla su emocionan y comportacion.
Poniendo reglanan y consequencianan ora cu no cumpli cu reglanan, esaki no ta wordo haci cu intencion di straf un mucha pero pa siñe regula su emocion. Un mucha cu a wordo siña kico ta bon y kico ta malo lo reconoce ora cu nan a haci algo cu no ta bon.
Un mucha lo kier coregi su comportacion pasobra e kier ta un mihor persona den sociedad y no pasobra e tin miedo di haya straf. Basa ariba e informacion publica di e estudio, mayornan cu ta practica esakinan por yuda nan yiu(nan) mantene un biba saludabel, sigur, y felis den areanan di emocion, comportamiento, cognitivo, y social.Fuente: www.cdc.gov “Parenting Matters”.
Pa informacion of pregunta por acerca Fundacion Pa Nos Muchanan – Cumana 2Tel: 5834247/5880856 – Whatsapp: 6998900E-mail: info@fpnm.aw – Website: www.fpnm.aw


text:
Kralendijk – For di 14 di mart 2022 ta publiká e kantidat di kontagio ku e vírùs di corona ún
biaha den siman riba djaluna. Ta un resúmen di e siman promé. E siman aki no ta publiká e
sifranan di kontagio diariamente mas, ta publiká e resúmen di e siman akí otro siman. Na
Boneiru e kantidat di kontagio ku e vírùs di corona a baha konsiderablemente. Den kaso di
kantidat abou, un resúmen semanal ta duna un mihó bista di kontagionan, asina e
departamento di Salubridat Públiko ta laga sa.
Debí na e kantidat abou di kontagio, for di 4 di mart 2022 a eliminá tur medida di corona.
Den e fase nobo akí ta keda importante si pa sigui e reglanan básiko. Ta keda importante pa
laba man regularmente. Ora ta tosa òf nister, mester tapa boka òf nanishi ku e parti paden di
èlebog. Ta posibel tambe pa usa un lensu di papel i benta esaki afó mesora despues di uso.
Mester laga bientu pasa den espasionan paden i ofisina kaminda hende ta bini huntu.
Den e tempu akí ta importante pa tene èkstra kuenta ku hendenan vulnerabel. Ke men ku
grandinan i otro hende ku tin problema médiko serio. Si hendennan vulnerabel kontagiá ku e
vírùs di corona, nan por bira hopi malu. E mihó kos ta pa bishitantenan di hende vulnerabel
hasi un tèst propio promé ku nan bai di bishita. Ta konsehabel tambe pa bisti un tapaboka
durante e bishita.
Bo tin keho? Keda kas i yama e ora ei 0800 0800 i laga nan tèst bo gratuitamente. Bo por
hasi un tèst propio tambe na kas. Si e tèst propio ta positivo, pa siguridat bo mester hasi un
tèst di PCR den e kaya di tèst di Salubridat Públiko. E ora ei bo tin sigur si bo ta kontagiá.
Bo no a pasa e anguanan di corona òf e angua di buster ainda? Den mart bo por pasa e
angua di corona òf e angua di buster tur djasabra di 09:00 -14:00 or sin sita na Kompleho
Deportivo Jorge Nicolaas.


text:
Director di AHATA, sra. Tisa La Sorte ta comparti den un entrevista cu e plan y retonan pa 2021, ta enfoca riba recuperacion, sin embargo nan ta riba un ‘survival mode’ y ta dificil pa pensa mas leu.
Sin embargo di parti AHATA nan ta keda optimista y ta sigui adapta durante e aña. Pandemia a pone cu cada miembro mester a bay mas riba tecnologia, test center na hotel, keda adapta tur cos pa turismo y cliente nobo anto tur esey tabata idea nobo pa adapta.
Cu e crisis actual a pone cu mayoria a bay mas den e parti innovacion. E ta bisa cu toch cu e crisis nan kier maneha cada turista cu ta bin Aruba y pa nan ta importante e parti di calidad en bes cu cantidad ‘plan concreto pa esey’.
Tambe ta remarca tocante e tema caminda tin camber of apartment, Airbnb cu ta ofrece nan producto pa turista, e ta bisa cu cada turista tin preferencia unda nan ta dicidi di keda, por bisa cu nan ta keda boga pa tur persona cu tin producto pa ofrece estadia pa turista paga impuesto igual cu un hotel ta haci ‘ta falta un reforma di ley cu ta controla e sector ey’.
Di e forma aki, e sector cu tambe ta brinda nan servicio pa turismo por contribui na e budget y paga nan belasting manera tur otro. Sin embargo di parti AHATA nan ta pensando con por yega na un aña completo sin cu perde placa.
Cu kier sigura cada miembro y compania cu ta depende di turismo pa nan por keda sobrebibi. Caminda ta keda menciona e reforma y acuerdo di condicion cu Hulanda pa fiansa.
Pa locual ta trata renobacion y projectonan nobo di hotel. E ta bisa cu tin algun projecto manera Embassy Suites Radisson Blue cu lo tin nan prome guest, St. Regis cu ta cuminsa contrsuccion e aña aki. Sra. La Sorte ta bisa cu ta keda positivo pero tin cu keda tin e virus bou control y conta cu recuperacion gradual pero consistente.


text:
E siman aki a drenta e grato noticia cu un di nos colaboradornan di Futbol Aruba. Futbolista i boluntario di SV Dakota a wordo selecta pa ta parti di e team di boluntario di UEFA Euro 2020.
Nos ta papia di Maricarmen Bikker cu actualmente ta na Hulanda pa su estudio.
Otro aña den luna di juni ta programa pa tuma lugar UEFA Euro 2020 na Amsterdam Hulanda. Hulanda tambe lo ta un di e anfitrion pa cu UEFA Euro 2020. Maricarmen den su defensa a splika di su trabownan boluntario cu e gusta hasi cu ta bin di scouting pero tambe di futbol den cual Maricarmen a resalta tanto pa SV Dakota y Futbol Aruba
Diaranson a drenta e grato noticia serca nos di Futbol Aruba cu nos colaboradora cu semper cla pa juda nos a wordo selecta pa ta parti di e team di boluntario di UEFA Euro 2020 un pabien sigur na Mari nos di Futbol Aruba ta orguyoso di bo sigi dilanti cu exito pabien tambe na su mayornan Omayra y Carlmichael y su ruman Joshue .
UEFA Euro 2020 ta cuminsa 11 di juni te cu 11 di juli, 24 pais lo ta participa y 12 pais lo ta anfitrion.